Hanya 12.2 peratus kanak-kanak Terengganu sudah divaksin Covid-19
Oleh MOHD AZLI ADLAN

30 Mac 2022, 5:23 pm
KUALA TERENGGANU – Kadar vaksinasi Covid-19 dalam kalangan kanak-kanak berusia lima hingga 11 tahun di Terengganu kekal rendah iaitu cuma 12.2 peratus.
Menteri Besar Terengganu, Datuk Seri Dr. Ahmad Samsuri Mokhtar berkata, situasi itu menjadikan negeri tersebut kedua paling rendah kadar vaksinasi dalam kanak-kanak di negara ini.
“Berdasarkan maklum balas, masih ramai ibu bapa di negeri ini masih lagi bimbang dengan kesan sampingan vaksin Covid-19 terhadap anak masing-masing.
“Ia tidak sepatutnya berlaku kerana suntikan vaksin ini bukanlah perkara baharu, sama seperti BCG (Bacillus Calmette Gurrain) dan lain-lain,” katanya selepas melancarkan Tahun Semarak Dakwah peringkat Terengganu di sini hari ini.
Ahmad Samsuri berharap stigma was-was terhadap vaksin Covid-19 dapat dihentikan seterusnya ibu bapa dan penjaga dapat memberi kerjasama membawa anak masing-masing menerima vaksinasi tersebut secepat mungkin.
Jelas beliau, ia untuk kebaikan kanak-kanak itu sewaktu negara akan memasuki peralihan endemik pada lusa.

Setakat ini, seramai 21, 822 daripada 178,700 kanak-kanak berusia lima hingga 11 tahun yang layak di Terengganu sudah menerima dos pertama vaksin Covid-19. – KOSMO! ONLINE


56 laporan AEFI kematian penerima dos penggalak perlu siasatan
Oleh PETAH WAZZAN ISKANDAR

30 Mac 2022, 5:27 pm
PUTRAJAYA – Kementerian Kesihatan (KKM) menerima 56 laporan Kesan Advers Susulan Imunisasi (AEFI) melibatkan kematian dalam kalangan penerima vaksin dos penggalak yang memerlukan penyiasatan dan penilaian.
Pengarah Bahagian Regulatori Farmasi Negara (NPRA) Kementerian Kesihatan, Dr. Roshayati Mohamad Sani berkata, jumlah itu adalah sepanjang tempoh pelaksanaan Program Imunisasi Covid-19 Kebangsaan bagi dos penggalak (PICK-B) sehingga Jumaat lalu.
Katanya, Jawatankuasa Khas Farmakovigilans Vaksin Covid-19 (JFK) mendapati 25 laporan yang telah lengkap penyiasatan tiada hubung kait dengan vaksin, manakala baki 31 laporan masih dalam proses penyiasatan.
“Bagi pelaporan AEFI, sebanyak 1,473 laporan bersamaan kadar 95 laporan bagi setiap sejuta dos yang juga adalah lebih rendah daripada kadar keseluruhan pelaporan AEFI, 377 bagi setiap sejuta dos.
“Daripada jumlah laporan AEFI yang diterima bagi dos penggalak ini, hanya 123 laporan atau 8.4 peratus daripada jumlah laporan AEFI diterima bagi dos penggalak diklasifikasikan sebagai serius bersamaan kadar lapan laporan bagi setiap juta dos,” katanya dalam satu kenyataan hari ini.
Roshayati berkata, sehingga 25 Mac lalu, sebanyak 15,578,430 dos penggalak sudah diberikan dan melihat kepada laporan AEFI, ia mencatatkan kadar 95 laporan bagi setiap sejuta dos.

“Pemantauan laporan AEFI diterima NPRA setakat ini, trend dan kadar pelaporan AEFI yang melibatkan dos penggalak tidak menunjukkan sebarang peningkatan daripada apa yang dilihat semasa pemberian dos primer.
“Trend pelaporan yang sama juga turut dilaporkan oleh negara lain yang telah menjalankan program imunisasi bagi dos penggalak vaksin Covid-19,” katanya. – KOSMO! ONLINE


Peperiksaan STAM 2021 bermula 5 April ini
Oleh LUQMAN RIDHWAN MOHAMED NOR

30 Mac 2022, 5:33 pm
PUTRAJAYA – Lembaga Peperiksaan (LP) memaklumkan bahawa peperiksaan Sijil Tinggi Agama Malaysia (STAM) 2021 akan dilaksanakan pada 5 hingga 14 April depan.
Kementerian Pendidikan (KPM) dalam satu kenyataan memaklumkan, seramai 5,089 calon telah mendaftar untuk menduduki peperiksaan STAM 2021 di 132 pusat peperiksaan di seluruh negara.
“Bagi memastikan kelancaran pengurusan dan pengendalian peperiksaan ini, seramai 1,038 petugas peperiksaan telah dilantik.
“LP ingin mengingatkan semua calon peperiksaan STAM 2021 untuk merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan, serta arahan yang perlu dipatuhi semasa peperiksaan berlangsung,” katanya hari ini.
Menurutnya, jadual waktu peperiksaan STAM 2021 boleh dimuat turun dari portal rasmi LP di http://lp.moe.gov.my.
Katanya, calon diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan,” katanya. – KOSMO! ONLINE


Selamba memecut laju guna lampu strob
Oleh ALIF AZRAI GHAZALI

30 Mac 2022, 5:00 pm
PETALING JAYA – Trend pengguna jalan raya yang menggunakan lampu strob pada kenderaan persendirian mereka semakin menjadi-jadi sehingga mencetuskan kemarahan orang ramai.
Terbaharu, satu rakaman video berdurasi 58 saat yang dikongsi Muhammad Rafie di Facebook miliknya menunjukkan sebuah kereta jenis Toyota Harrier yang menggunakan lampu strob di bahagian depan dan belakang kenderaan untuk memecut di laluan kanan.
Video tersebut bagaimanapun mendapat pelbagai reaksi dari pengguna media sosial dan rata-ratanya mengkritik tindakan pemandu berkenaan.
“Orang kita ini suka anggap duduk laluan kanan ini santai-santai dengan hanya sebab dah ikut kelajuan, tak semua orang tahu lorong kanan ini untuk memotong,” komen Nick Qareem.
Amir Said pula memberi respon, “Macam kereta iringan kerajaan, tapi tiada pengiring professional dan tak boleh hidupkan lampu strob patutnya.”
Difahamkan, hanya kenderaan rasmi Polsi Diraja Malaysia (PDRM), Jabatan Bomba dan Penyelamat Malaysia (JBPM), ambulans dan Jabatan Pengangkutan Jalan (JPJ) yang dibenarkan mendapat hak laluan (Priority Over Traffic).

Sementara itu, pengubahsuaian kenderaan tanpa kebenaran Jabatan Pengakutan Jalan (JPJ) boleh dikenakan tindakan di bawah Peraturan 138, Keadah-kaedah Lalu Lintas Jalan 170/59. – KOSMO! ONLINE


5 sekeluarga terjun dari balkoni pangsapuri seorang demi seorang
Oleh KOSMO!

30 Mac 2022, 4:45 pm
GENEVA – Sebuah keluarga di Perancis yang bertindak membunuh diri dengan cara terjun dari tingkat tujuh sebuah pangsapuri di Switzerland dilaporkan bertindak demikian seorang demi seorang, kata pegawai polis yang menyiasat kes itu.
Keluarga itu didakwa bertindak demikian kerana terpengaruh dengan teori konspirasi.
Hanya seorang remaja lelaki berusia 15 tahun yang terselamat dalam tragedi pada Khamis lalu di sebuah pangsapuri  di bandar Montreux. Dia dilaporkan berada dalam keadaan koma namun stabil.
Polis wilayah Vaud mengumumkan semalam bahawa mereka tidak menolak kemungkinan berlakunya campur tangan pihak ketiga dan semua mangsa dilaporkan melompat dari balkoni seorang demi seorang.
Polis dan pendakwa raya sedang menilai teori yang menyatakan bahawa kes itu bermotifkan ‘bunuh diri beramai-ramai’.
Dalam kejadian tersebut, seorang lelaki berusia 40 tahun, isterinya, 41, saudara kembar isterinya, seorang anak perempuan berusia lapan tahun dan seorang anak lelaki dilaporkan terjun dari ketinggian 20 meter, pangsapuri itu. Mereka semua dikatakan menjauhkan diri daripada masyarakat, demikian menurut polis.

Menurut penyiasat, dua pegawai mengetuk pintu pangsapuri itu pada pukul 12.15 tengah malam (waktu tempatan) kerana ingin berbincang dengan bapa berkenaan mengenai persekolahan di rumah untuk anak lelakinya.
Satu suara dari bahagian dalam kemudian bertanya siapa yang berada di luar pintu sebelum berdiam diri. Pegawai berkenaan tidak dapat masuk ke dalam rumah lalu beredar.
Polis juga tidak mengesan sebarang pergelutan, seolah-olah mengesahkan bahawa mereka melompat ke bawah atas kerelaan sendiri. Satu anak tangga turut ditemui di balkoni rumah tersebut. – AGENSI


‘Tak perlu pakai topeng untuk jadi wira’
Oleh FIRDAUS HANAFI

30 Mac 2022, 4:41 pm
PETALING JAYA – Seorang penunggang motosikal menerima pujian ramai kerana tindakan murninya membersihkan saluran tersumbat bagi mengalirkan air dalam kejadian banjir kilat di sebuah jalan raya baru-baru ini.
Tindakan spontan lelaki berkenaan sempat dirakam seorang pengguna jalan raya sebelum rakaman video itu menjadi tular dan mendapat pelbagai reaksi positif daripada orang ramai.
Kejadian itu dipercayai berlaku di sekitar kawasan Damansara, namun tarikh dan masa kejadian tidak dapat dipastikan.
Berdasarkan video dikongsi Arinh.Ahmd di akaun Facebooknya hari ini, dapat dilihat seorang lelaki yang juga penunggang motosikal secara bersendirian mengalihkan plastik sampah yang tersumbat di bahu jalan sehingga menyebabkan berlakunya banjir kilat.
“Ramai yang mampu memiliki kereta mewah, tapi hanya satu dalam sejuta yang mampu membuat perkara yang sebegini,” komen Sal Saba.
Ammar Syahiran pula melabel perbuatan lelaki berkenaan sebagai sangat hebat.

“Tak perlu pakai topeng untuk jadi wira, cukup pakai helmet,” komennya.
Sementara itu, ada juga pengguna yang meluahkan kekecewaan mereka dengan tindakan yang tidak bertanggungjawab sesetengah pengguna jalan raya yang membuang sampah di merata-rata sehingga mengakibatkan longkang tersumbat.
“Kita sering menyalahkan orang lain namun tidak diri sendiri, kita haruslah didik diri kita ini menjadi lebih baik supaya boleh menjadi ikutan kepada anak-anak kita nanti,” kata Ha Bi Mo,”.- KOSMO! ONLINE


7 suspek samun kedai komputer ditahan
Oleh MUHD AFIQ AL-HAFIZ MAT YUSOF

30 Mac 2022, 5:18 pm
KAJANG – Seramai tujuh individu ditahan selepas disyaki terlibat dalam kes samun sebuah kedai menjual peralatan alat ganti komputer di Bandar Damai Perdana di sini pada Sabtu lalu.
Ketua Polis Daerah Kajang Asisten Komisioner Mohd. Zaid Hassan berkata, kesemua suspek berusia dalam lingkungan 30 hingga 36 tahun itu ditahan di sekitar Lembah Klang.
“Kesemua suspek yang ditahan dalam beberapa siri serbuan pada pukul 12.30 tengah malam tadi juga mengaku terlibat dalam kejadian yang disiasat tersebut.
“Kita juga turut merampas tiga buah kereta, sebuah van, lima telefon bimbit, dua komputer riba, laptop dan 36 buah mesin bitcoin,” katanya dalam kenyataan di sini hari ini.
Mengulas lanjut, kesemua suspek direman selama lima hari bermula pada Rabu sehingga Ahad bagi membantu siasatan.
Kes disiasat di bawah Seksyen 395/397 Kanun Keseksaan dan siasatan lanjut berkaitan kes ini sedang dijalankan.

Terdahulu, tular di media sosial yang memaparkan insiden seorang pengawal keselamatan diserang sekumpulan individu bersenjatakan kayu dalam kejadian samun di sebuah kedai menjual peralatan alat ganti komputer di Bandar Damai Perdana.
Menurut mangsa, kejadian berlaku kira-kira pukul 6 pagi sebelum didakwa diserang sekumpulan 15 individu ketika sedang bekerja.
Kesemua suspek bertindak memecah masuk ke dalam premis dan melarikan peralatan alat ganti komputer yang berada di dalam premis di tingkat satu yang dianggarkan bernilai RM70,000. – KOSMO! ONLINE


Rendam tangan dalam air bebola ikan
Oleh MOHD SYALMIZI HAMID

30 Mac 2022, 4:44 pm
SEBERANG PERAI – Beberapa pekerja di sebuah kilang memproses bebola ikan di Butterworth di sini didapati menyentuh dan menguruskan produk itu tanpa menjaga aspek kebersihan apabila tidak mengenakan sarung tangan.
Lebih menjijikkan apabila sebahagian pekerja warga asing itu didapati mula mengalami masalah ruam kulit pada jari tangan dipercayai akibat kerap terdedah kepada air dalam tempoh lama ketika bekerja.
Kesalahan itu dikesan semasa Ops Tegar oleh Jabatan Kesihatan Negeri Pulau Pinang bersama Kementerian Perdagangan Dalam Negeri dan Hal Ehwal Pengguna serta Majlis Bandaraya Seberang Perai hari ini.
Selain itu, pekerja turut dilihat mengutip semula bebola ikan yang terjatuh di atas lantai sebelum membasuh dan memasukkan semula ke dalam bakul untuk dibungkus.
Ketua Bahagian Penguatkuasaan, Jabatan Kesihatan Negeri Pulau Pinang, Mohd. Wazir Khalid berkata, tindakan berkenaan merupakan satu kesalahan dan boleh mendedahkan kepada masalah keracunan makanan.
“Oleh kerana menguruskan bebola ikan di dalam air suam tanpa sarung tangan, jari pekerja kelihatan kembang yang boleh mendedahkan kepada masalah ekzema jika terlalu lama bekerja.

“Ia boleh memberi risiko masalah pencemaran silang dan boleh menyebabkan keracunan makanan kepada pengguna,” katanya kepada pemberita sejurus operasi itu hari ini.
Beliau berkata, pihaknya mengeluarkan sebanyak lima kompaun bernilai RM2,900 kepada pemilik premis selepas pekerjanya didapati gagal mengenakan sarung tangan. – KOSMO! ONLINE


Kilang pau kotor, anjing berkeliaran
Oleh MOHD SYALMIZI HAMID

30 Mac 2022, 4:49 pm
SEBERANG PERAI – Sebuah kilang membuat pau dan dim sum di Butterworth di sini didapati beroperasi dalam keadaan amat menjijikkan apabila persekitarannya usang dan dipenuhi sawang.
Lebih memburukkan keadaan apabila tiga ekor anjing peliharaan turut bebas berkeliaran di dalam kawasan premis itu yang beroperasi tanpa lesen.
Haiwan lain seperti tikus, lipas dan lalat turut dikesan berkeliaran selain najis tikus didapati di banyak tempat semasa Ops Tegar hari ini.
Ketua Bahagian Penguatkuasaan, Jabatan Kesihatan Pulau Pinang, Mohd. Wazir Khalid berkata, pihaknya mendapati premis kediaman yang dijadikan kilang tersebut tidak layak untuk beroperasi kerana pelbagai kesalahan.
“Tahap kebersihan di keseluruhan kawasan premis amat mendukacitakan selain ada tikus, lipas, lalat dan tiga ekor anjing bebas berkeliaran dalam kawasan premis.
“Kita dapati peti ais yang diletakkan daging termasuklah daging babi dipercayai untuk inti pau amat kotor selain diletakkan berdekatan tandas,” katanya kepada pemberita selepas operasi berkenaan hari ini.

Operasi itu turut disertai wakil Majlis Bandaraya Seberang Perai (MBSP) dan Kementerian Perdagangan Dalam Negeri dan Hal Ehwal Pengguna.
Sementara itu, menurut Mohd. Wazir, pihaknya mendapati produk berkenaan adalah untuk dipasarkan di kopitiam dan kedai kopi Cina di sekitar kawasan Butterworth di sini.
Menurutnya, selain mengeluarkan tiga kompaun bernilai RM2,700, pihaknya turut mengarahkan premis itu ditutup mengikut Seksyen 11 Akta Makanan 1983 selain MBSP mengeluarkan kompaun bernilai RM2,000. – KOSMO! ONLINE


Zarina Anjoulie mengaku bersalah kes dadah, didenda RM4,000
Oleh NOR SHAFAWATI YUP

30 Mac 2022, 4:57 pm
SEREMBAN – Selebriti sensasi, Zarina Anjoulie didenda RM4,000 di Mahkamah Majistret di sini semalam selepas mengaku bersalah memasukkan dadah jenis amphetamine dan methamphetamine ke dalam badan, pada Jun tahun lalu.
Zarina Anjoulie atau nama penuhnya, Zarina Anjoulie Mohamad Fahizul, 34, membuat pengakuan itu selepas pertuduhan dibacakan di hadapan Majistret Mohd. Firdaus Salleh.
Perkara itu disahkan oleh Ketua Polis Daerah Nilai, Superitendan Mohd. Fazley Ab Rahman.
Pendengaran kes Zarina Anjoulie sepatutnya berlangsung hari ini, namun peguam yang mewakili selebriti itu, Ahmad Faiz Munawar memohon kepada mahkamah untuk diadakan lebih awal iaitu semalam.
Selain didenda RM4,000, mahkamah turut mengarahkan tertuduh menjalani pengawasan polis selama dua tahun dan jika gagal membayar denda berkenaan dia berdepan hukuman penjara empat bulan.
Bagaimanapun, Zarina Anjoulie telah membayar denda itu.

Pihak pendakwaan dikendalikan oleh Timbalan Pendakwa Raya, Hafizah Zainul Hashimi.
Pada 13 September tahun lalu, Kosmo! melaporkan Zarina Anjoulie didakwa di Mahkamah Majistret di sini atas pertuduhan memasukkan dadah jenis amphetamine dan methamphetamine ke dalam badan, pada 29 Jun 2021. – KOSMO! ONLINE


Polis imarah masjid, surau sambil pemantauan sepanjang Ramadan
Oleh ROSALWANI CHE SOH

30 Mac 2022, 4:52 pm
PASIR MAS – Polis Kelantan akan menempatkan anggotanya di masjid dan surau terpilih di negeri ini sepanjang Ramadan untuk memantau pematuhan prosedur operasi standard (SOP) dalam kalangan jemaah.
Ketua Polis Kelantan, Datuk Shafien Mamat berkata, pihaknya sedia maklum dengan kelonggaran SOP dalam program keagamaan dan solat berjemaah apabila negara beralih ke fasa endemik.
Katanya, meskipun solat jemaah dibenarkan tanpa jarak mulai 1 April ini, ia tidak bermakna SOP lain bagi mencegah penularan Covid-19 seperti pemakaian pelitup muka boleh diabaikan oleh orang ramai.
“Oleh itu, kita telah mengarahkan Ketua Polis Daerah, ketua balai dan anggota untuk bersama-sama masyarakat dalam mengimarahkan masjid terutamanya solat tarawih pada Ramadan kali ini.
“Ia merupakan satu langkah agar polis dapat menjalankan pemantauan dan situasi semasa di masjid dan surau,” katanya pada sidang akhbar selepas menghadiri Istiadat Pemakaian Pingat Jasa Pahlawan Negara Peringkat Kontinjen Kelantan kepada 280 penerima di Ibu Pejabat Polis Daerah (IPD) Pasir Mas di sini hari ini.
Mengulas lanjut, Shafien memberitahu, pemantauan juga akan menumpukan kawasan awam termasuk kaki lima dan lokasi rekreasi bagi memastikan orang ramai tidak bersesak-sesak sepanjang bulan Ramadan. – KOSMO! ONLINE


Tol percuma selama seminggu di Tambak Johor, Linkedua
Oleh LUQMAN RIDHWAN MOHAMED NOR

30 Mac 2022, 4:54 pm
PUTRAJAYA – Semua jenis kenderaan diberikan pengecualian bayaran tol selama seminggu bermula 1 hingga 7 April ini di kedua-dua pintu masuk negara iaitu di Bangunan Sultan Iskandar (Tambak Johor) dan Tanjung Kupang (Lebuh Raya Linkedua).
Perdana Menteri, Datuk Seri Ismail Sabri Yaakob berkata, ia melibatkan plaza-plaza tol Kompleks Imigresen, Kastam, Kuarantin dan Keselamatan di kedua-dua pintu masuk sempadan negara berkenaan.
Beliau berkata, keputusan itu dibuat memandangkan Malaysia dan Singapura membenarkan semua pengembara yang lengkap divaksinasi untuk merentas sempadan darat tanpa perlu menjalani kuarantin berkuat kuasa 1 April ini.
Ujarnya, mereka juga tidak perlu melaksanakan ujian Covid-19, termasuk ujian pra-pelepasan dan semasa ketibaan.
“Pengecualian bayaran tol ini melibatkan semua jenis kenderaan selama tujuh hari, bermula 1 April sehingga 7 April 2022. Ia adalah selaras dengan pendekatan untuk memudah cara perjalanan rentas sempadan dengan Singapura.
“Pengecualian ini adalah untuk rakyat Malaysia dan pengguna menambah nilai atau memperbaharui Touch and Go dan Smart Tag,” katanya dalam satu kenyataan hari ini.

Menurut Ismail Sabri, pemberian pengecualian bayaran tol itu melibatkan perjalanan masuk dan keluar menerusi kedua-dua plaza tol yang terlibat sepanjang tempoh tersebut.
Katanya, keputusan itu turut mengambil kira penutupan sempadan Malaysia dan Singapura sejak dua tahun lalu dan bagi memastikan kelancaran lalu lintas di kedua-dua plaza tol tersebut dengan pembukaan sempadan laluan darat berkenaan.
“Pengecualian ini adalah tambahan kepada pengecualian Caj Jalan (CJ) yang dikenakan kepada kenderaan persendirian pendaftaran Singapura apabila memasuki Malaysia melalui laluan darat di kedua-dua lokasi.
“PLUS Malaysia Berhad (PLUS) menganggarkan sekurang-kurangnya 42,000 kenderaan akan memasuki Malaysia menerusi Tambak Johor dan Linkedua setiap hari.
“Keputusan pelepasan tol ini akan memanfaatkan lebih 300,000 perjalanan rentas sempadan MalaysiaSingapura bagi pemilik-pemilik kenderaan,” katanya. – KOSMO! ONLINE


‘Lebih baik belikan hadiah untuk ibu bapa’
Oleh NURUL AIN NATASHA MAZLAN

30 Mac 2022, 5:15 pm
PETALING JAYA – Pendakwah terkenal, Ustazah Asma’ Harun meluahkan rasa kesalnya terhadap golongan orang muda Islam di negara ini yang sangat mudah terpengaruh dengan hiburan barat.
Beliau dalam satu hantaran di Facebooknya turut mengingatkan ibu bapa agar sentiasa mengawasi tingkah laku anak mereka, lebih-lebih lagi dalam fasa endemik ini.
Selain itu, Asma turut menegur sikap generasi muda yang memilih untuk mengikuti konsert Justin Bieber dan sanggup menghabiskan wang ringgit mereka sehingga ribuan ringgit semata-mata untuk membeli tiket.
“Wahai adikku, gunakan duit itu ke arah yang lebih bermanfaat,”.
“Harga ratusan atau ribuan ringgit itu sebenarnya boleh digunakan untuk perkara yang lebih baik seperti tampung kos makan minum, yuran pengajian, beli hadiah untuk ibu ayah, bantu adik-beradik atau orang yang lebih memerlukan,” katanya.
Dalam pada itu, beliau menyarankan agar masyarakat melibatkan diri dalam program-program keagamaan disamping menghormati bulan Ramadan yang bakal tiba.

Bagaimanapun, orang ramai menyokong kenyataan yang dikeluarkan oleh pendakwah tersebut.
“Nauzubillahiminzalik. Allahuakbar, semoga seluruh anak-anak kita terhindar dan dilindungi dari perkara yang melalaikan dan maksiat. Semoga Allah mengurniakan kita semua petunjuk dan hidayah,” komen Uzai Fuad.
“Beratnya ujian buat ibu ayah zaman ini. Semoga Allah jentik hati anak-anak zaman kini untuk mengingati alam akhirat,” ujar Qaseh Ameera Abdul. – KOSMO! ONLINE


Kecewa isteri minta cerai, lelaki ambil semula hadiah perabot rumah
Oleh KOSMO!

31 Mac 2022, 9:30 pm
JAKARTA – Gara-gara sakit hati kerana isteri meminta cerai, seorang lelaki di wilayah Jawa Tengah mengambil semula barangan kelengkapan rumah yang dihadiahkan kepada wanita berkenaan, lapor laman berita Suara.com hari ini.
Berdasarkan klip video yang tular, lelaki itu dan ahli keluarganya  pergi ke rumah keluarga bekas isterinya dengan membawa sebuah lori.
Mereka kemudian mengambil semua hadiah yang diberikan ketika berkahwin dan memuatkannya ke dalam lori tersebut.
Antara yang diambil adalah almari serta beberapa barangan kelengkapan rumah yang lain.
Kekecohan yang berlaku pada waktu malam itu turut disaksikan oleh jiran tetangga dengan ada yang bersorak dan marah melihatkan kelakuan lelaki tersebut.
Tindakan itu dikatakan diambil kerana lelaki berkenaan tidak dapat menerima keputusan isterinya yang ingin berpisah dengannya selepas rumah tangga mereka mengalami masalah.

Video tersebut menjadi tular, manakala ramai netizen memberikan pelbagai komen.
“Rasa sakit hati ada kalanya boleh menghilangkan kewarasan akal fikiran,” kata seorang pengguna.
“Kenapa buat begitu? Kalau sudah namanya hadiah, ia sudah menjadi hak milik isteri walau apa juga masalah yang berlaku,” ujar seorang lagi. – AGENSI


TNB sekat hajat Terengganu raih gelaran treble
Oleh MUHAMMAD RIDUAN MOHD HANAFIAH

31 Mac 2022, 11:18 pm
KUALA LUMPUR – Pasukan Hoki Tenaga Nasional Berhad (TNB) melakar sejarah apabila meraih kemenangan Piala Hoki TNB 2022 selepas berjaya mengatasi pasukan Terengganu Hockey Team (THT) 3-2 pada aksi final di Stadium Hoki Nasional Bukit Jalil, sebentar tadi.
Kemenangan itu sekali gus melenyapkan harapan pasukan THT untuk melakar kejuaraan ‘treble’ selepas menjulang dua gelaran iaitu Piala Sumbangsih dan Liga Hoki Malaysia (LHM) musim ini.
Pada aksi tersebut, TNB bermula garang apabila mendominasi saingan menerusi jaringan Syed Mohamad Syafiq Syed Cholan pada minit ke-18 sebelum Muhammad Shahril Saabah menjaringkan gol kedua pada minit ke-39.
Tersentak dengan keadaan tersebut, THT bangkit dengan mengubah strategi sebelum berjaya menyamakan kedudukan pada minit 49 dan 50 menerusi jaringkan Muhammad Marhan Mohd. Jalil serta Ismail Abu.
Bagaimanapun, TNB enggan pulang tangan kosong apabila Muhammad Amirul Hamizan Azhar berjaya menyumbat gol kemenangan buat TNB pada minit 60 sekali gus mengesahkan kemenangan buat pasukannya.
“Syukur kami dapat mencatat kemenangan pada aksi final hari ini. Saya akui bukan mudah kerana pada awal saingan kami berjaya mendahului saingan 2-0.

“Bagaimanapun, selepas itu pada suku keempat perlawanan pemain sedikit leka sekali gus membuka ruang kepada THT untuk menyamakan kedudukan.
“Selepas itu, kami perbaiki kesilapan tersebut dan berjaya menyumbat gol terakhir untuk mencatat kemenangan 3-2,”kata Syafiq Syed sejurus tamat perlawanan.
Sementara itu, perlawanan penentuan tempat ketiga dan keempat menyaksikan UiTM HA melakar kejutan apabila berjaya menumbangkan Maybank menerusi penentuan penalti ‘shoot out’.
Perlawanan terbabit yang berkesudahan seri 2-2 terpaksa berlanjutan ke penentuan penalti sebelum UiTM mengesahkan tempat ketiga dengan menewaskan pasukan lebih berpengalaman. – KOSMO! ONLINE


Rumah David Beckham dimasuki perompak
Oleh KOSMO!

31 Mac 2022, 7:30 pm
LONDON –  Sebuah rumah agam milik pasangan selebriti, David dan Victoria Beckham, dipecah masuk oleh perompak bertopeng ketika mereka berada di kediaman tersebut, lapor akhbar The Sun semalam.
David dan Victoria serta anak mereka, Harper, 10, tidak menyedari kejadian tersebut. Perompak itu memecah masuk ke dalam sebuah bilik tidur di  tingkat atas kediaman mereka di Holland Park, London Barat.
Kejadian pada 28 Februari lalu itu hanya disedari oleh anak lelaki mereka, Cruz, 17, selepas pulang daripada bertemu rakan-rakannya.
Cruz dilaporkan menyedari bilik tidur itu berada dalam keadaan bersepah seperti telah digeledah dengan kaca tingkap bertaburan di atas lantai.
David kemudian menelefon talian kecemasan sebelum memeriksa rumah agam bernilai £40 juta (RM221 juta) itu.
Perompak bertopeng itu dilaporkan lesap bersama pelbagai barangan elektrik dan jenama mewah bernilai beribu-ribu pound.

Menurut sumber, rakaman sistem televisyen litar tertutup (CCTV) menunjukkan pencuri itu  memanjat pagar di hadapan rumah mereka.
“Dia kemudian memanjat ke tingkat atas dan memecah masuk menerusi tingkap sebuah bilik tidur tambahan,” kata sumber tersebut.
Dalam pada itu, jurucakap Polis Metropolitan London mengesahkan kejadian tersebut.
“Rompakan itu dipercayai berlaku antara pukul 8.30 malam dan 11.30 malam (waktu tempatan) pada hari Isnin, 28 Februari.
“Beberapa barangan telah dicuri. Tiada tangkapan dibuat dan siasatan masih dijalankan,” katanya. – AGENSI


Pasukan khas kekang jenayah rentas sempadan
Oleh MOHD. RAFIE AZIMI

31 Mac 2022, 8:17 pm
BUKIT KAYU HITAM – Polis Kedah menubuhkan pasukan khas bagi mengekang jenayah rentas sempadan menerusi Ops Khas Sempadan susulan pembukaan pintu sempadan negara di sini pada esok.
Ketua Polis Kedah, Wan Hassan Wan Ahmad berkata, pasukan khas tersebut akan melaksanakan operasi itu secara tetap.
Katanya, pasukan berkenaan akan menggabungkan anggota daripada unit-unit khas polis seperti Jabatan Siasatan Jenayah (JSJ), Jabatan Siasatan Jenayah Narkotik (JSJN) dan unit kereta peronda polis (MPV).
“Ia turut melibatkan Jabatan Pencegahan Jenayah dan Keselamatan Komuniti (JPJKK) selain sekatan jalan raya (SJR) dan penggunaan khidmat Unit Anjing Pengesan (K9),” katanya.
Beliau berkata demikian ketika berucap pada Majlis Perasmian Penugasan Sempena Pembukaan Pintu Sempadan Malaysia-Thailand di Kompleks Imigresen, Kastam, Kuarantin dan Keselamatan (ICQS) Bukit Kayu Hitam di sini hari ini.
Kata beliau, pasukan khas itu juga akan menggunakan keanggotaan dari Balai Polis Bukit Kayu Hitam dan Balai Polis Changlun bagi membantu Pasukan Gerakan Am (PGA) yang sememangnya sentiasa bersiap siaga mengawal pintu masuk negara. – KOSMO! ONLINE


Polis terus perkukuh kawalan sempadan Wang Kelian
Oleh SYED AZLAN SAYED HIZAR

31 Mac 2022, 8:05 pm
PADANG BESAR – Polis terus memperkukuhkan kawalan keselamatan di kawasan sempadan Malaysia-Thailand susulan pembukaan sempadan negara di pintu masuk antarabangsa di Wang Kelian dekat sini bermula esok.
Ketua Polis Perlis, Datuk Surina Saad berkata, kira-kira 50 pegawai dan anggota akan ditugaskan membuat kawalan di sekitar kawasan tersebut.
Katanya, Pasukan Gerakan Am (PGA) turut menempatkan tambahan 50 anggota daripada Batalion 3.
“Tinjauan udara mendapati terdapat deretan kenderaan sedia ada sejak beberapa lalu di sebelah Wang Prachan, Thailand yang bersempadan dengan Wang Kelian di negara ini.
“Kita tidak pasti sama ada keadaan di sebelah sana (Thailand) memang begitu atau mereka sedang menanti untuk memasuki negara ini,” katanya ketika ditemui di pintu sempadan Pos Imigresen Wang Kelian di sini hari ini.
Sehubungan itu, kata Surina, pihaknya akan terus memperkukuhkan kawalan keselamatan bagi memastikan perkara yang tidak diingini berlaku.

Katanya, pihak berkuasa juga telah bersiap sedia menghadapi apa jua situasi dan dalam keadaan bersiap siaga untuk sebarang kemungkinan dengan kawalan 24 jam.
“Walaupun Perlis negeri yang kecil, namun memiliki garisan sempadan antarabangsa darat dan laut yang luas.
“Sempadan Malaysia-Thailand kira-kira 106 kilometer (km) dengan kawasan berpagar kira-kira 75km manakala selebihnya tidak berpagar, jadi kita terpaksa membuat kawalan sebaik mungkin,” katanya. -KOSMO! ONLINE


Askar Rusia tinggalkan Chernobyl
Oleh KOSMO!

31 Mac 2022, 8:30 pm
KIEV – Tentera Rusia dilaporkan meninggalkan loji nuklear Chernobyl dan bergerak menuju ke arah Belarus dalam apa yang disifatkan sebagai pengunduran secara besar-besaran, lapor akhbar The Sun semalam.
Bekas tapak tragedi nuklear pada tahun 1986 itu ditawan tentera Kremlin ketika permulaan perang Ukraine, manakala pertempuran sengit di kawasan itu mencetuskan kebimbangan mengenai bencana kebocoran radioaktif.
Bagaimanapun, sumber Pentagon mendakwa bahawa askar Rusia kini bergerak menjauhi fasiliti tersebut dan menuju ke utara, memasuki negara sekutu kuatnya, Belarus.
“Chernobyl merupakan kawasan di mana askar Rusia mula menempatkan semula anggota tenteranya.
“Mereka meninggalkan loji itu, bergerak menjauhi Chernobyl dan memasuki Belarus. Kami berasakan bahawa mereka telah meninggalkan kawasan itu,” kata sumber tersebut.
Semalam, Setiausaha Akhbar Pentagon, John Kirby berkata bahawa Amerika Syarikat (AS) mendapati tentera Rusia yang berada di sekitar Kiev telah bergerak ke arah utara menuju ke Belarus.

Bagaimanapun, beliau menegaskan bahawa AS tidak mengganggap tindakan itu sebagai berundur daripada peperangan, sebaliknya ia merupakan cubaan Moscow untuk menambah bekalan  dan menempatkan semula anggota tenteranya.
“Kami tidak tahu lokasi sebenar ke mana askar-askar Rusia itu akan pergi,” katanya. – AGENSI


Lelaki OKU kemurungan terjun jambatan
Oleh ROHANA MOHD. NAWI

31 Mac 2022, 7:31 pm
KOTA BHARU – Seorang lelaki orang kelainan upaya (OKU) yang dipercayai mengalami masalah kemurungan dikhuatiri lemas selepas terjun ke dalam Sungai Kelantan dari Jambatan Ibrahim Ali dekat Tendong di sini malam tadi.
Kejadian itu disedari oleh orang awam kira-kira pukul 11.15 malam selepas melihat kereta jenis Proton Iswara dipandu mangsa yang berusia 43 tahun berada di tepi jambatan itu.
Pemangku Ketua Polis Daerah Kota Bharu, Superintendan Mohd. Suhaimi Ali berkata, saksi itu juga melihat mangsa keluar dari kereta sebelum bertindak terjun ke dalam sungai itu.
Katanya, polis yang menerima maklumat mengenai kejadian itu kira-kira pukul 11.32 malam terus bergegas ke lokasi kejadian.
“Berdasarkan keterangan abang mangsa, lelaki yang mempunyai isteri dan anak itu keluar dari rumahnya dengan memandu kereta tersebut seorang diri kira-kira pukul 11 malam.
“Mangsa yang mempunyai kad OKU dipercayai mengalami kemurungan sejak tiga hari lalu. Lelaki itu juga masih menerima rawatan susulan di Hospital Raja Perempuan Zainab II di sini, katanya ketika dihubungi Kosmo! hari ini. -KOSMO! ONLINE


Piala FA: Melaka mara ke pusingan kedua
Oleh MUHAMAD ARDIE PUTRA SUHAIMI

31 Mac 2022, 11:06 pm
PETALING JAYA – Pasukan Melaka United menepati ramalan apabila mara ke pusingan kedua saingan Piala FA selepas menewaskan kelab Liga M3, PIB FC dengan kemenangan bergaya 4-0 sebentar tadi.
Pada aksi di Stadium Hang Jebat itu, skuad Sang Kancil yang dikendalikan oleh Risto Vidakovic membariskan kesebelasan terbaik termasuk gandingan penyerang import terdiri daripada Ifedayo Olusegun, Emmanuel Oti, Sony Norde dan Adrino.
Keputusan tersebut nyata menyaksikan pasukan tuan rumah mudah menguasai perlawanan dengan Oti meledak gol pembukaan seawal minit ke-11.
Nasib PIB FC bertambah malang apabila diarahkan beraksi dengan 10 pemain selepas Syukri Azman dilayangkan kad merah kerana menampan bola menggunakan tangan di kotak penalti.
Kesempatan tersebut digunakan sebaik mungkin oleh Melaka yang berjaya menambah jaringan selepas Adriano menyempurnakan sepakan penalti pada minit ke-57.
Melaka bertambah garang apabila pemain gantian, Norsharul Idlan Talaha meledak gol ketiga berselang tiga minit kemudian selepas menyudahlan hantaran Khairul Anwar Shahrudin.

Norshahul yang mesra dengan gelaran Mat Yo menambah koleksi jaringan dengan menjaringkan gol kedua peribadi pada minit ke-76 sekali gus menyaksikan keputusan 4-0 kekal sehingga tamat perlawanan.
Sementara itu, di Stadium Negeri, Kuching, pasukan Kuching City turut menempah slot ke pusingan kedua selepas menang 2-0 ke atas UiTM FC pada aksi pertama Piala FA sebentar tadi. -KOSMO! ONLINE


Kadar zakat fitrah RM7, RM10 dan RM21 di NS
Oleh ZAKKINA WATI AHMAD TARMIZI

31 Mac 2022, 7:37 pm
SEREMBAN- Majlis Agama Islam Negeri Sembilan (MAINS) menetapkan bayaran zakat fitrah bagi Negeri Sembilan tahun ini pada tiga kadar berbeza iaitu RM7, RM10 dan RM21 seorang berbanding satu kadar bayaran iaitu RM7 tahun lalu.
Pengerusi MAINS, Datuk Dr. Abdul Aziz Sheikh Abdul Kadir berkata, pihaknya memberi pilihan kepada mana-mana individu yang ingin membuat bayaran lebih tinggi berdasarkan keselesaan mengikut harga beras yang dimakan.
“Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir telah berkenan mewartakan kadar zakat fitrah bagi tahun ini iaitu kadar asas RM7 seorang adalah jumlah terendah. Umat Islam yang ingin membayar lebih daripada kadar tersebut adalah digalakkan membayar mengikut kadar zakat sebanyak RM10 seorang dan RM21 seorang.
“Kadar zakat fitrah ini diperkenalkan dengan tiga pilihan mengikut kumpulan majoriti yang makan beras jenis yang dimakan agar dapat membantu fakir miskin di negeri ini.
“Jika sebelum ini pihak MAINS membayar RM350 satu keluarga namun, tahun ini peruntukan bantuan sebanyak RM500 hingga RM700 bagi setiap keluarga,” katanya kepada pemberita selepas sidang akhbar Penetapan Kadar Zakat fitrah di Menara MAINS di sini hari ini. -KOSMO! ONLINE


Sabah benarkan solat jemaah ikut kapasiti penuh esok
Oleh IVAN AMIRUL

31 Mac 2022, 7:58 pm
KOTA KINABALU – Mufti Sabah, Datuk Bungsu @ Aziz Jaafar memaklumkan kerajaan negeri menetapkan masjid atau surau di negeri ini dibenarkan melaksanakan solat berjemaah dengan kapasiti penuh berkuatkuasa esok.
Katanya, makluman tentang kelonggaran ini adalah daripada Jawatankuasa Pengurusan Bencana COVID-19 Negeri Sabah menerusi Pejabat Menteri Tugas-Tugas Khas Sabah.
“Ketetapan ini juga terpakai bagi prosedur operasi standard (SOP) untuk solat Jumaat dan solat tarawih di Sabah.
“Kebenaran melibatkan semua masjid dan surau di negeri ini dengan kapasiti 100 peratus serta penjarakan fizikal berdasarkan saiz sejadah. Dari segi saf pula, ia harus tidak terlalu rapat dan tidak bertemu bahu serta mengikut sejadah masing-masing,” katanya ketika ditemui pemberita selepas sidang media khas Majlis Pengisytiharan Kadar Zakat Fitrah Negeri Sabah bertempat di Wisma MUIS hari ini. -KOSMO! ONLINE


Tawaran istimewa jam pintar Amazfit
Oleh KOSMO!

31 Mac 2022, 5:51 pm
PETALING JAYA – Amazfit, jenama jam pintar yang dimiliki oleh Zepp Health Corporation (Zepp Health) melancarkan tawaran istimewa mulai April ini bagi pembelian model jam pintarnya.
Amazfit memberikan tawaran khas Ramadan pada April untuk jam pintar yang boleh didapati pada tarikh berikut iaitu 4 April, 5 April, 18 April dan 25 April 2022.
Pengarah Amazfit Asia Tenggara, Jacob Jin berkata, pembeli T-Rex Pro pada tarikh berkenaan itu akan mendapat pelitup muka Amazfit percuma, manakala pembeli siri jam pintar GTS 3 dan GTR 3 akan mendapat pengikat rambut, pelitup muka dan botol percuma, selagi stok masih ada.
“Amazfit adalah jenama yang disukai golongan muda di seluruh dunia yang menjalani gaya hidup aktif dan positif dengan mengikuti fesyen serta teknologi terbaru.
“Kini kami mempunyai lebih 100 juta orang pengguna aktif termasuk pengguna jam, gegelang, alat pendengaran telinga, peralatan kecergasan dan aksesori lain,” katanya dalam satu kenyataan di sini, hari ini.
Jacob berkata, pihaknya sentiasa memastikan Amazfit sentiasa di hadapan menggunakan kuasa teknologi dan sains yang memberi kebebasan kepada lebih ramai orang untuk mengamalkan gaya hidup sihat dan cergas.

Untuk mengetahui lebih lanjut tentang tawaran Ramadan, sila layari www.amazfit.com. – KOSMO ONLINE


Bomoh ‘halau’ hantu dari alat sulit wanita
Oleh KOSMO!

31 Mac 2022, 6:30 pm
BANGKOK – Seorang wanita yang mendakwa terkena ilmu sihir pada bahagian alat sulitnya sejak 25 tahun lalu dilaporkan berjaya ‘menghapuskan’ sihir tersebut dalam satu upacara yang diadakan di Thailand.
Berdasarkan klip video yang tular di internet, wanita tersebut dilihat menjalani upacara ‘menghalau syaitan’ oleh seorang bomoh, Ajahn Koongawee Seesayam dengan bantuan pelajarnya.
Pelajar tersebut menekan sebatang baton yang digunakan untuk menghalau hantu pada perut pesakit sebelum melakukan perkara yang sama pada bahagian alat sulitnya.
Sambil melakukan perbuatan itu, Ajahn dan pelajarnya didengari menyebut perkataan dalam bahasa Thailand yang bermaksud ‘keluar’.
Bomoh itu kemudian memegang kepala pelajarnya yang dikatakan bertujuan untuk menyalurkan lebih banyak kuasa kepada lelaki itu sambil menyuruh dia menekan bahagian sulit pesakit berkenaan dengan lebih kuat.
Selepas kira-kira 14 minit berada dalam kesakitan, ‘hantu’ tersebut akhirnya ‘keluar’ dari alat sulit wanita itu.

Netizen yang menonton video itu mempersoalkan sama ada rawatan itu merupakan perbuatan mencabul. Bagaimanapun, kedua-dua pesakit dan bomoh itu memberitahu bahawa mereka bersetuju upacara itu dilakukan.
Pesakit wanita itu juga dilihat berterima kasih kepada bomoh berkenaan selepas upacara  selesai. – AGENSI


Rejim Zionis bunuh tiga rakyat Palestin menjelang Ramadan
Oleh KOSMO!

31 Mac 2022, 6:11 pm
JENIN, Wilayah Palestin – Pasukan keselamatan Rejim Zionis menyerbu sebuah bandar di Tebing Barat hari ini selepas Israel digemparkan oleh tiga serangan berdarah dalam tempoh seminggu, dengan dua rakyat Palestin ditembak mati dan individu ketiga dibunuh selepas dia melancarkan serangan menggunakan pisau di dalam sebuah bas.
Keganasan itu berlaku selepas seorang lelaki bersenjatakan raifal M-16 membunuh lima orang awam Israel di beberapa batang jalan di Bnei Brak iaitu sebuah bandar penganut Yahudi Ortodoks dekat Tel Aviv, malam kelmarin.
Insiden tembakan itu menyaksikan bilangan individu yang terbunuh semasa minggu keganasan melibatkan penduduk Israel berketurunan Arab dan Palestin meningkat kepada 11 orang. Perkembangan itu juga berlaku beberapa hari menjelang permulaan bulan Ramadan.
Pertumpahan darah terbaharu tercetus pagi tadi apabila tentera Israel menyatakan bahawa askarnya membalas tembakan selepas mereka ditembak semasa operasi menangkap sebilangan suspek di bandar Jenin, Tebing Barat.
“Semasa aktiviti itu, lelaki-lelaki bersenjata Palestin melepaskan tembakan ke arah askar kami. Pasukan tentera Israel melepaskan tembakan balas,” kata tentera Rejim Zionis dalam satu kenyataan sambil menambah, seorang askarnya dirawat di hospital.
Sementara itu, Kementerian Kesihatan Palestin menyatakan, tentera penjajah Israel membunuh dua rakyat Palestin, kedua-dua mereka lelaki dan masing-masing berumur 17 serta 23 tahun dalam kejadian di Jenin itu, manakala 15 yang lain cedera.

Tidak lama kemudian, seorang rakyat Palestin menikam penduduk awam Israel di dalam sebuah bas di bandar Baitul Laham, selatan Tebing Barat sebelum dia ditembak mati oleh soerang penumpang lain. – Agensi


‘Saya selamanya terhutang budi, kebaikan arwah’
Oleh MOHD. HAIKAL ISA

31 Mac 2022, 5:34 pm
PETALING JAYA – Pemergian wartawan hiburan prolifik tanah air, Allahyarham Rudy Imran Shamsudin yang menghembuskan nafas terakhir akibat kanser usus membuatkan selebriti terkenal, Neelofa turut berdukacita.
Neelofa atau nama sebenarnya, Noor Neelofa Mohd. Noor menerusi Twitter memaklumkan sangat terhutang budi dengan Allahyarham terutama sejak pertama kali menjejakkan kaki dalam industri seni tanah air.
“Salam takziah buat keluarga Rudy Imran atas pemergian Allahyarham pada hari ini. Secara peribadi, saya sangat terhutang budi dengan Allahyarham sejak pertama kali menjejakkan kaki dalam industri.
“Allahyarham merupakan antara individu yang sangat penting dan banyak memberi tunjuk ajar serta teguran.
“Saya akan selamanya terhutang budi dengan kebaikan dan budinya. Ramai-ramai kita sedekahkan al-Fatihah buat Allahyarham. Semoga rohnya ditempatkan dalam kalangan mereka yang beriman,” ciapnya.

Salam takziah buat keluarga Rudy Imran atas pemergian arwah pada hari ini. Secara peribadi Lofa sangat terhutang budi dengan arwah sejak pertama kali menjejakkan kaki dalam industri. Arwah merupakan antara individu yang sangat penting dan banyak memberi tunjuk ajar serta teguran.
— Neelofa (@Neelofa) March 31, 2022

Hari ini, dunia hiburan tanah air kehilangan sebutir bintang yang sangat berharga apabila Rudy, 47, meninggal dunia di kediamannya di Semenyih selepas bertarung dengan penyakit kanser usus sejak beberapa tahun lalu.

Selain berkecimpung dalam dunia kewartawanan, Allahyarham juga merupakan seorang penulis lirik hebat apabila lagu nukilan lirik olehnya, Lelaki Teragung nyanyian Dayang Nurfaizah pernah dinobatkan sebagai juara keseluruhan Anugerah Juara Lagu ke-31.
Antara lagu popular tulisannya yang lain termasuklah Di Pintu Syurga juga dendangan Dayang.
Allahyarham memulakan kerjaya sebagai wartawan bermula 1995 selepas tamat Sijil Pelajaran Malaysia (SPM) dan pernah bekerja di beberapa buah majalah hiburan popular seperti VariaPop, Akhbar Watan, majalah Hai sebelum kali terakhir menamatkan karier dalam dunia kewartawanan bersama akhbar tabloid arus perdana, Harian Metro.
Ketika masih bekerja, Allahyarham melanjutkan pengajian secara sambilan di Universiti Teknologi MARA (UiTM) dalam bidang komunikasi massa peringkat ijazah. Beberapa tahun selepas itu, Rudy menyambung pengajian di peringkat sarjana di Universiti Sains Malaysia.
Difahamkan, biarpun diuji dengan penyakit kanser, sewaktu hayatnya masih ada, Allahyarham dalam proses menyiapkan tesis bagi pengajiannya di peringkat Doktor Falsafah (PhD). – KOSMO! ONLINE


Program e-Pemula: PKS perlu daftar dengan penyedia e-dompet
Oleh LUQMAN RIDHWAN MOHAMED NOR

31 Mac 2022, 6:35 pm
PUTRAJAYA – PUTRAJAYA – Perniagaan kecil dan sederhana (PKS) yang masih belum berdaftar untuk menerima bayaran pembeli secara elektronik atau tanpa tunai disarankan berbuat demikian sebelum pelaksanaan program e-Pemula.
Kementerian Kewangan (MOF) dalam satu kenyataan berkata, terdapat empat penyedia perkhidmatan e-dompet yang dipilih bagi program tersebut iaitu BigPay, GrabPay, ShopeePay dan Touch ‘n Go eWallet.
“Buat masa ini, keempat-empat penyedia perkhidmatan e-dompet tersebut mempunyai jaringan peniaga runcit melebihi 1.2 juta,” katanya dalam satu kenyataan hari ini.
Di bawah Bajet 2022, sejumlah RM300 juta telah diperuntukkan untuk memanfaatkan sekitar dua juta belia melalui sebuah inisiatif e-tunai yang dinamakan ePemula.
Belia yang layak akan menerima kredit e-tunai sebanyak RM150 setiap seorang melalui aplikasi e-dompet yang dipilih. – KOSMO! ONLINE


Larkin Sentral jangka terima 25,000 pengunjung sehari
Oleh KHAIRUL MOHD. ALI

31 Mac 2022, 7:28 pm
JOHOR BAHRU – Terminal pengangkutan awam Larkin Sentral di sini telah bersedia untuk menerima kehadiran pengunjung khususnya warga Singapura sempena pembukaan semula sempadan antarabangsa Malaysia-Singapura, esok.
Pengurus Larkin Sentral, Mohd. Helmi Mohd. Affendi berkata, persediaan telah dibuat membabitkan beberapa aspek termasuklah pematuhan kepada Prosedur Operasi Standard (SOP).
Katanya, dalam tempoh seminggu pertama ini, seramai 30 anggota polis akan ditempatkan di sekitar premis berkenaan.
“Ekoran pembukaan semula sempadan antarabangsa Malaysia-Singapura, kita jangka akan ada seramai 25,000 pengunjung sehari yang datang.
“Manakala jumlah jualan tiket bas ekpres pula dijangka sebanyak 7,000 tiket sehari,” katanya kepada pemberita selepas ditemui di premis berkenaan, di sini hari ini.
Tambah beliau, pembukaan semula sempadan itu bakal memulihkan semula ekonomi peniaga di premis berkenaan yang telah terkesan teruk sejak dua tahun lalu. -KOSMO! ONLINE


Pasangan BinJin akhirnya bersatu, kongsi foto perkahwinan
31 Mac 2022, 6:02 pm
HARI yang ditunggu-tunggu peminat setia pasangan popular Hyun Bin dan So Ye-jin untuk melihat mereka disatukan sebagai suami isteri akhirnya tiba.
Pasangan yang digelar sebagai BinJin Couple itu selamat berkahwin pada pagi tadi dalam sebuah majlis yang diadakan secara ringkas di sebuah lokasi tidak didedahkan di Seoul, Korea Selatan.
Berita perkahwinan dua bintang utama drama Crash Landing On You itu menjadi penantian paling hangat peminat sejak mereka mengumumkan hubungan cinta pada Januari tahun lalu.
Mereka kemudian menggembirakan peminat pada Februari lalu apabila mendedahkan akan berkahwin pada bulan ini.
Foto-foto perkahwinan (berkemungkinan foto praperkahwinan) pasangan popular itu turut dikongsikan oleh agensi Hyun Bin iaitu VAST Entertainment menerusi Instagram.
Menurut VAST Entertainment, pasangan itu mengadakan majlis perkahwinan pada hari ini dalam sebuah majlis tertutup memandangkan situasi meruncing Covid-19 ketika ini.

Selepas pendedahan tentang berita perkahwinan mereka, tanda pagar #BinJinWedding terus menduduki puncak topik trending dalam media sosial seperti Twitter.
Untuk rekod, Hyun Bin dan Ye-jin pernah bergandingan dalam sebuah filem berjudul The Negotiation pada 2019.
Mereka kemudian mencipta fenomena selepas memegang watak utama dalam drama popular, Crash Landing on You pada 2019. – KOSMO! ONLINE


Bella gebu, berisi ketika diserah kepada Siti Bainun – saksi
Oleh NORLIZAH ABAS

31 Mac 2022, 6:04 pm
KUALA LUMPUR – Bekas sukarelawan Rumah Bonda memberitahu Mahkamah Sesyen di sini hari ini, dia mula mengenali remaja Sindrom Down yang dikenali sebagai Bella ketika diserahkan kepada pengasas rumah perlindungan itu, Siti Bainun Ahd Razali sewaktu berusia 13 tahun.
Zurianty Sudin, 39, yang juga rakan baik Siti Bainun berkata, Bella seorang kanak-kanak yang gebu dan berisi ketika ditemui kali pertama sekitar Julai 2020.
Bagaimanapun, saksi pendakwaan pertama itu memberitahu dia tidak mempunyai pengetahuan sama ada Bella ditemui oleh orang awam di bawah jambatan di kawasan Seri Petaling ketika berusia empat tahun.
Ketika ditanya oleh peguam Nur A’minahtul Mardiah Md. Nor yang mewakili Siti Bainun, wanita itu juga menyatakan tidak tahu sama ada Bella diserahkan oleh orang awam kepada Balai Polis Seri Petaling.
Zurianty dalam keterangannya juga tidak mengetahui sama ada Bella kemudian dipelihara oleh Jabatan Kebajikan Masyarakat (JKM) sehingga berusia sembilan tahun.
Mahkamah sedang mendengar perbicaraan kes Siti Bainun yang didakwa atas pertuduhan mengabai dan menganiaya seorang kanak-kanak perempuan Sindrom Down.

Pada sesi pemeriksaan balas, Zurianty turut bersetuju bahawa Bella tidak dapat membezakan di antara kertas dan baju.
Saksi juga memberitahu, Bella pernah mencarut dan memukul kepala bayi selain mengutip gula-gula dan memakannya.
Pada prosiding itu, Zurianty turut menafikan dia kerap `putar cerita’ dan berbohong di mahkamah.
Dalam salah satu keterangannya, saksi tidak bersetuju bahawa dia membuat dua hantaran berbeza dalam Facebook bahawa seorang bayi yang dikenali sebagai `Adam’ tidak dijaga dengan baik di Rumah Bonda.
Mahkamah turut diberitahu, Zurianty bersetuju dia membuat laporan polis pada Julai 2021 berhubung kematian `Adam’ dengan mendakwa punca kematian akibat kecuaian penghuni yang menjaga bayi tersebut.
Saksi juga bersetuju, sehingga tahun lalu, dia masih mempunyai hubungan baik dengan Siti Bainun dan kerap membuat hantaran dalam Facebook yang menunjukkan sokongan terhadap rakannya itu.
Ujarnya, keakraban tersebut juga digambarkan melalui ucapan terima kasih yang disampaikan secara maya kepada pihak-pihak yang menyokong Rumah Bonda.
Zurianty turut bersetuju dia membuat hantaran dalam Facebook berhubung usaha Siti Bainun membuat persediaan untuk enam penghuni Rumah Bonda melahirkan anak secara serentak.
Saksi yang berkhidmat sebagai sukarelawan di antara tahun 2015 dan 2019 kerap melawat Rumah Bonda dan mengetahui aktiviti yang dijalankan penghuni-penghuni di situ.
Perbicaraan di hadapan Hakim Izralizam Sanusi bersambung esok.KOSMO! ONLINE


Peminat JDT berpeluang naik Hummer Limosin
Oleh MOHAMAD FAIZAL HASHIM

31 Mac 2022, 6:56 pm
ISKANDAR PUTERI – Johor Darul Ta’zim (JDT) memberi peluang kepada pengunjung ke Stadium Sultan Ibrahim, di sini untuk merasai pengalaman berharga menaiki kenderaan mewah Hummer Limosin mengeliling stadium ikonik skuad Harimau Selatan itu.
Ketua Unit Komersial Kelab Bolasepak JDT Kevin Ramalingam berkata, Hummer Tour itu adalah antara tarikan baharu buat pengunjung untuk meluangkan masa di ‘rumah’ JDT bermula minggu ini.
Beliau berkata, perkhidmatan itu ia sejajar dengan hasrat Tunku Mahkota Johor, Tunku Ismail Sultan Ibrahim yang mahu stadium serba canggih itu menjadi tumpuan orang ramai susulan kelonggaran prosedur operasi standard (SOP) Covid-19 ketika negara memasuki fasa endemik bermula esok.
Katanya, selain pembukaan pembukaan restoran makanan segera, Woodfire Burger, pihaknya turut merancang untuk mengadakan lawatan stadium secara lebih dekat buat peminat setia JDT.
“Woodfire dan Hummer Tour adalah tarikan yang pertama, selepas ini lebih banyak restoran menarik yang akan dibuka.
“Sebenarnya, banyak program menarik yang kita rancang namun tidak dapat dilaksanakan disebabkan banyak sekatan, maka terpaksa ditangguhkan dahulu.

“Jadi bermula 1 April ini, banyak yang akan dibuka dan harapnya dalam masa tiga bulan akan datang banyak lagi tarikan diperkenal,” katanya pada sidang akhbar di Stadium Sultan Ibrahim, di sini hari ini.
Kevin berkata, apabila negara beralih ke fasa endemik esok, beliau berharap segala perancangan yang dibuat JDT bagi menjadikan Stadium Sultan Ibrahim sebagai tarikan pengunjung dapat berjalan dengan lancar.
Katanya, dengan bayaran serendah RM30, pengunjung berpeluang menaiki Hummer Limosin bagi mengelilingi stadium yang menjadi gelanggang buat wira-wira JDT.
“Bagi peringkat awal, JDT Hummer Tour akan beroperasi setiap Jumaat hingga Ahad bermula dari pukul 9 pagi hingga 6 petang.
“Jika ia mendapat sambutan luar biasa, mungkin perkhidmatan ini akan diadakan pada setiap hari dengan disertakan peluang melawat ke dalam stadium,” katanya.-KOSMO! ONLINE


Galak budaya infaq menerusi aplikasi InfaqYIDE
Oleh MOHD YUNUS YAKKUB

31 Mac 2022, 5:58 pm
SHAH ALAM – Yayasan Islam Darul Ehsan (Yide) melancarkan aplikasi InfaqYIDE dalam membudayakan amalan infaq harta bagi membantu orang ramai.
Pengerusinya, Datuk Bakhtiar Hussin berkata, ini selaras dengan perkembangan revolusi industri bagi memudahkan orang ramai melakukannya secara digital atau hujung jari menerusi aplikasi ini.
Katanya, aplikasi tersebut dibangunkan dengan kerjasama strategik syarikat bumiputera Islam, ToyyibPay Sdn. sebagai sebagai salah satu tanggungjawab sosial korporat syarikat tersebut.
“Aplikasi ini adalah sebagai salah satu medium orang ramai menyalurkan infaq secara dalam talian.
“YIDE memberikan sedikit kelebihan dengan menyediakan agensi-agensi sah dan dipercayai dalam aplikasi ini untuk tujuan infaq itu,” katanya di sini hari ini.
Pelancaran tersebut telah disempurnakan Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal, Mohd Zawawi Ahmad Mughni bersama Bakhtiar.

Jelas Bakhtiar, antara agensi yang terdapat dalam aplikasi itu adalah lebih daripada 500 institusi yang terdiri daripada Maahad Tahfiz, Rumah Anak Yatim, Rumah Kebajikan, Pertubuhan Bukan Kerajaan dan juga terdapat institusi masjid dan surau.
Pada program sama, Bakhtiar turut memaklumkan sumbangan Aidilfitri bernilai RM150 yang akan dikreditkan kepada 8,100 anak-anak yatim yang berdaftar dengan YIDE bermula 1 Ramadan ini.-KOSMO!ONLINE


Peminat Mercedes ‘vintage’ cuci mata
Oleh ALIF AZRAI GHAZALI

31 Mac 2022, 5:08 pm
KLUANG – Muzium Mercedes bangsa Johor yang diadakan di Arena Warna, Ayer Hitam di sini menarik ramai peminat kenderaan ‘vintage’ jenis Mercedes.
Acara yang diadakan sempena sambutan Hari Jabatan Pengangkutan Jalan (JPJ) yang ke-76 itu merupakan peluang terbaik kepada pemilik kenderaan klasik itu untuk mempamerkan koleksi milik mereka yang dianggap “rare” dalam kalangan peminat Mercedes.
Berdasarkan video yang dikongsi oleh @AzrilBenzBahaman di Facebook, dapat disaksikan lebih 10 buah kenderaan jenis Mercedes.
Antara yang mencuri tumpuan adalah Mercedes Ponton 1957, iaitu kenderaan vintage yang jarang-jarang ditemui di negara ini.
Pengguna media sosial yang tidak dapat menghadiri acara itu turut melahirkan rasa teruja dengan koleksi kenderaan yang dipamerkan.
“Teringat dari Batu Pahat ke Kampung Rengit Johor Tahun 1986, naik teksi model Mercedes mirip macam ni best tuan”, komen Mahdi Moin.

Sementara itu, ada juga pengguna meluahkan kekecewaan mereka kerana tidak dapat hadir untuk melihat koleksi kenderaan “vintage”.
“Ruginya rasanya tak dapat hadir”, komen Syahwatie Othman. – KOSMO! ONLINE


Lebih 200 banduan pra bebas diterima bekerja di Melaka
Oleh DIYANATUL ATIQAH ZAKARYA

31 Mac 2022, 4:48 pm
MELAKA – Lebih 200 banduan pra bebas di negeri ini berjaya ditempatkan dalam pelbagai sektor pekerjaan dan agensi di bawah program pemulihan dalam komuniti.
Pengarah Penjara Melaka, Roslan Mohamed berkata, jumlah tersebut merupakan angka terkini yang direkodkan dan 40 peratus daripadanya telah ditawarkan penjawatan tetap.
Jelasnya, peluang kedua itu diberikan kepada banduan yang berada di bawah Sistem Parol dan Pelepasan Banduan Secara Lesen.
“Terkini, lebih 200 banduan pra bebas telah mengikuti program pemulihan dalam komuniti di mana mereka ini tidak dikurung di dalam penjara sebaliknya diberi peluang bekerja bersama masyarakat.
“Antara sektor yang sudi berkolaborasi termasuklah industri perkilangan, restoran dan agensi di bawah kerajaan negeri, malah 40 peratus daripada mereka turut ditawarkan penjawatan tetap,” katanya pada Majlis Perasmian Pameran Metamorfosis Di Sebalik Tembok Muzium Penjara Malaysia di Muzium Penjara Melaka, di sini, hari ini.
Mengulas lanjut beliau berkata, kesemua banduan yang menjalani kehidupan bersama komuniti itu telah mendapat kelulusan daripada Kementerian Dalam Negeri (KDN) termasuk penentuan bagi penempatan. – KOSMO! ONLINE


5 haiwan liar tempatan diabadikan dalam setem khas
Oleh AMREE AHMAD

31 Mac 2022, 4:53 pm
PUTRAJAYA – Pelbagai spesies binatang liar popular tempatan kemungkinan kurang begitu dikenali terutama dalam kalangan generasi muda yang hidup moden dan tinggal di bandar.
Sehubungan itu, Pos Malaysia Berhad mengambil inisiatif dengan menawarkan koleksi setem khas yang bertemakan Hidupan Liar Terancam dilancarkan baru-baru ini di seluruh negara.
Menurut hantaran agensi berkenaan menerusi akaun sosial rasminya, kesemua haiwan liar itu dilindungi sepenuhnya oleh undang-undang negara kerana bersifat nadir dan diancam pupus.
Antara ditawarkan ialah spesies kura-kura duri yang juga dikenali sebagai kura-kura matahari atau dalam bahasa Inggerisnya ialah spiny terrapin dengan dijual pada nilai 50 sen sekeping.
Tidak ketinggalan dengan harga yang sama ialah beruk kentoi atau dalam bahasa Inggeris ialah stump-tailed macaque dengan paparan imej tiga anggota keluarga mamalia primat tersebut. – KOSMO! ONLINE


Pemandu HRV mabuk rempuh pelanggan restoran didakwa
Oleh NUZULSHAM SHAMSUDDIN

31 Mac 2022, 5:22 pm
KUALA LUMPUR – Seorang pemandu kenderaan utiliti sukan (SUV) didakwa di Mahkamah Majistret di sini hari ini atas pertuduhan memandu di bawah pengaruh alkohol sehingga menyebabkan kematian dalam kemalangan di luar sebuah restoran di Jalan Klang Lama di sini.
K. Meena Sundram ,57, bagaimanapun mengaku tidak bersalah bagi pertuduhan itu di hadapan Majistret Amanina Mohamad Anuar.
Tertuduh didakwa memandu Honda HR-V di bawah pengaruh alkohol melebihi had ditetapkan sehingga menyebabkan kematian mangsa, Soh Cheng Keong @Soh Chin Kiew, 76.
Kesalahan dilakukan di Jalan Klang Lama menghala ke pusat bandar di sini pada pukul 8.50 malam, 20 Mac lalu.
Pertuduhan dibuat mengikut Seksyen 44(1)(b) Akta Pengangkutan Jalan 1987 yang membawa hukuman penjara sehingga 15 tahun dan denda maksimum RM100,000 selain hilang kelayakan memandu sehingga  tujuh tahun dari tarikh disabitkan kesalahan.
Mahkamah membenarkan tertuduh diikat jamin RM12,000 dengan seorang penjamin dan lesen digantung sementara menunggu pelupusan kes. Sebutan semula kes pada 3 Mei ini.

Pada 21 Mac lalu, Kosmo! Online melaporkan seorang lelaki ditahan kerana dipercayai memandu dalam keadaan mabuk dan merempuh ruang luar sebuah restoran sehingga lapan pelanggan cedera di Jalan Klang Lama.
Dalam kejadian pukul 9.30 malam, lelaki terbabit memandu Honda HR-V hilang kawalan sebelum melanggar sebuah kenderaan jenis Lexus yang diparkir di bahu kiri jalan.
Akibat pelanggaran itu kereta Lexus bergerak ke hadapan dan melanggar sebuah kereta Perodua Axia yang diparkir di hadapan restoran.
Impak rempuhan menyebabkan Perodua Axia melanggar lapan pelanggan yang sedang makan di ruang luar restoran dan dua pejalan kaki. -KOSMO! ONLINE


Tiket Justin Bieber laku ‘keras’, 5 jam licin
Oleh ALIF AZRAI GHAZALI

31 Mac 2022, 5:12 pm
PETALING JAYA – Tak perlu menunggu lama, sebaliknya hanya dalam tempoh lima jam, tiket konsert Justin Bieber di Malaysia sudah habis terjual bagai pisang goreng panas.
Pembelian tiket atas talian yang dibuka pada 11 pagi habis dijual pada 4 petang, hari ini.
Ramai pengguna media sosial telah meluahkan keluhan kecewa tidak sempat memperolehi tiket penyanyi pujaan mereka selama ini.
“Dah sold out dah tiket dia. ‘that should be hold your hand that should be me making you laugh that should be me this is so sad (lirik lagu Justin Bieber)”, tulis seorang pengguna Twitter @fieeismail.
“Justin Bieber Sold out. Jom move on. Tunggu Big Bang & Paramore pulak. Kot Yuna ke. Huhu”, seloroh pengguna media sosial @aiendgreat
Sementara itu, peminat yang gagal mendapat tiket sudah reda dan berharap penyanyi itu akan kembali lagi ke Malaysia selepas ini.

“Congratulations to the fellow Malaysians who got their ticket to the #JusticeTourMalaysia, I badly wanted to go but the cat 5 were sold out so quickly and I couldn’t afford the other cats…Justin Bieber, comeback to Malaysia again soon”, komen @jigejigumi di Twitter.
Terdahulu, penyanyi yang berasal dari Kanada itu mengumumkan penganjuran konsert Justice World Tour dan Malaysia sebagai sebuah destinasi pilihannya.
Sejak dunia, khususnya Malaysia dilanda pandemik, Bieber menjadi artis antarabangsa pertama yang turun mengadakan konsert di Malaysia.
Sebelum ini juga tular satu kecaman yang membandingkan keterujaan orang Malaysia terhadap konsert mengatasi minat mendekati agama , namun perkara tersebut tidak menghalang peminat untuk menantikan kehadiran Bieber ke Stadium Bukit Jalil pada 22 Oktober ini. – KOSMO! ONLINE


Ribut petir, hujan lebat di enam negeri petang ini
Oleh KOSMO!

31 Mac 2022, 5:11 pm
PETALING JAYA – Beberapa kawasan di enam buah negeri akan mengalami hujan lebat beserta ribut petir sehingga pukul 8 malam ini.
Jabatan Meteorologi Malaysia (MetMalaysia) dalam satu kenyataan di laman Facebook berkata, enam negeri tersebut adalah Kelantan, Terengganu, Pahang, Johor, Sarawak dan Sabah.
Bagi negeri Kelatan, kawasan yang terlibat adalah Jeli, Tanah Merah, Machang, Pasir Puteh, Kuala Krai dan Gua Musang, mananakala di Terengganu ia membabitkan kawasan Hulu Terengganu serta Dungun.
“Di Pahang pula, ia melibatkan kawasan Tanah Tinggi Cameron, Jerantut, Temerloh dan Rompin, sementara itu di Johor ia melibatkan daerah Segamat serta Mersing.
“Beralih ke negeri Sarawak, kawasan yang terlibat adalah Kuching (Kuching), Samarahan (Samarahan dan Asajaya), Betong (Betong), Sarikei (Pakan), Mukah (Tanjung Manis, Daro dan Matu), Kapit (Kapit), Miri (Subis dan Marudi) serta Limbang,”ujarnya.
Tambah MetMalaysia, untuk negeri Sabah, kawasan yang terlibat adalah Pedalaman (Sipitang, Tenom dan Beaufort), Pantai Barat (Kota Kinabalu, Tuaran, Ranau dan Kota Belud), Tawau (Lahad Datu) dan Sandakan (Tongod, Telupid dan Kinabatangan).

Jelas MetMalaysia, amaran ribut petir dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,”katanya.-KOSMO! ONLINE


Wanita sebak lepas anak di lapangan terbang, serah pada ibu tiri
Oleh KOSMO!

31 Mac 2022, 5:19 pm
PETALING JAYA – Luluh hati seorang ibu apabila terpaksa berjauhan dengan anak-anak yang selama ini dijaga penuh kasih sayang.
Seperti perkongsian seorang wanita @risyia2020 di media sosial memaklumkan dia terpaksa melepaskan anak-anaknya untuk dijaga oleh ibu tiri mereka.
Katanya, dia berbuat demikian kerana hak penjagaan anaknya kini berada di tangan bekas suaminya dan disebabkan itu wanita tersebut perlu merelakan pemergian dua orang cahaya matanya.
“Beratnya melepaskan selepas bertahun-tahun, hati ibu mana yang sanggup dengan perpisahan ini.
“Akhirnya setelah pelbagai kenangan bertahun-tahun, terpaksa reda akan perpisahan dengan dua orang anak, jangan lupakan mami ye anak-anak,” luahnya.
Sementara itu, menjadi persoalan dalam kalangan pengguna media sosial yang menonton video tersebut adalah kapsyen yang ditulis oleh wanita berkenaan.

“Tinggal bersama ibu kandung tidak, tinggal bersama bapa kandung tidak, tapi tinggal dengan ibu tiri,” tulisnya.
Menjengah ke ruangan komen, ramai yang bertanya tentang sebab anaknya dijaga oleh ibu tiri mereka tanpa berada di sisi ayah kandung sedangkan hak penjagaan diberikan kepada lelaki itu.
“Kenapa ibu tiri jaga, mana ayah kandung mereka, sedangkan hak penjagaan kepada ayahnya, tak tinggal bersama?,” kata seorang pengguna.
Namun, sehingga sekarang, wanita itu masih belum tampil menceritakan sebab situasi itu berlaku. – KOSMO! ONLINE


KPDNHEP tingkatkan penguatkuasaan di pintu masuk sempadan
Oleh EDDY AQMAL MOHAMED HAMIDI

31 Mac 2022, 5:04 pm
PUTRAJAYA – Pihak Kementerian Perdagangan Dalam Negeri dan Hal Ehwal Pengguna (KPDNHEP) akan mempertingkatkan penguatkuasaan di pintu-pintu masuk sempadan susulan pembukaannya pada 1 April ini.
Tindakan tersebut adalah bagi memastikan isu-isu berkaitan ketirisan barang kawalan termasuk minyak masak bersubsidi dapat dibanteras sepenuhnya.
Menterinya, Datuk Seri Alexander Nanta Linggi berkata, tindakan penguatkuasaan itu akan dilakukan dengan kerjasama agensi berkaitan seperti Polis Diraja Malaysia (PDRM) dan Angkatan Tentera Malaysia (ATM).
Selain itu, katanya, turut terlibat ialah Jabatan Kastam Diraja Malaysia (JKDM), Agensi Penguatkuasaan Maritim Malaysia (APMM) dan Jabatan Imigresen Malaysia (JIM).
“Masyarakat turut disaran untuk menjadi mata dan telinga kepada pihak berkuasa dengan memberikan kerjasama sekiranya mempunyai sebarang maklumat berhubung aktiviti penyelewengan barang kawalan dan bersubsidi terutamanya minyak masak.
“Ia adalah bagi memastikan aktiviti haram ini dapat dibanteras sehingga ke akar umbi kerana boleh mendatangkan kesan yang buruk kepada rakyat dan negara,” katanya dalam kenyataan hari ini.

Menurut beliau, KPDNHEP sentiasa komited di dalam memastikan isu penyelewengan minyak masak bersubsidi yang berlaku di dalam negaradapat diatasi dengan lebih tegas dan efektif.
“Tindakan pemeriksaan dan pemantauan yang lebih menyeluruh sentiasa dilakukan termasuklah ke atas semua syarikat pembungkusan minyak masak dan kilang penapis minyak masak di bawah Program Skim Penstabilan Harga Minyak Masak (COSS).
“Dalam menangani isu penyelewengan dan ketirisan minyak masak bersubsidi ini, KPDNHEP telah melaksanakan operasi khas iaitu OPS GORENG yang bertujuan untuk melakukan pemantauan khusus ke atas syarikat pembungkus, pemborong dan peruncit minyak masak di bawah COSS,” katanya.
Jelas beliau, statistik bagi Januari 2018 hingga Februari lalu menunjukkan terdapat sebanyak 401 kes membabitkan kesalahan berkaitan pembekalan minyak masak termasuklah minyak masak bersubsidi melibatkan nilai rampasan berjumlah RM15.57 juta.
“Kes-kes ini telah dihasilkan susulan tindakan penguatkuasaan ke atas pelbagai peringkat rantaian pengedaran termasuklah pengilang, pemborong dan peruncit yang disyaki melakukan pelbagai kesalahan di bawah Akta Kawalan Bekalan 1961 dan peraturan-peraturan di bawahnya.
“Sebanyak sembilan kertas siasatan juga telah dibuka di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613) melibatkan nilai pembekuan ke atas aset syarikat berkaitan minyak masak yang telah diambil tindakan berjumlah RM1.79 juta,” ujar beliau.
Tambahnya, KPDNHEP juga telah bertindak tegas menggantung sementara lesen berkaitan barang kawalan di bawah Akta Kawalan Bekalan 1961 (CSA) dan penggantungan kuota minyak masak bersubsidi oleh syarikat yang terlibat sehingga siasatan selesai dijalankan dan keputusan kes dimuktamadkan.
“Berdasarkan statistik sehingga Februari 2022, sebanyak 27 syarikat telah digantung atau dibatalkan lesen di bawah Akta Kawalan Bekalan 1961,” tegas beliau. – KOSMO! ONLINE


Kadar zakat fitrah di Sabah kekal RM7
Oleh IVAN AMIRUL

31 Mac 2022, 4:58 pm
KOTA KINABALU – Kadar zakat fitrah bagi negeri Sabah kekal pada harga RM7 bagi tahun ini.
Kadar zakat fitrah berkenaan ditentukan berdasarkan sukatan satu gantang Baghdad atau 2.7 kilogram beras yang dimakan oleh majoriti penduduk di negeri berkenaan.
Mufti Sabah, Datuk Bungsu @ Aziz Jaafar berkata, jumlah keseluruhan kutipan zakat fitrah tahun lalu adalah berjumlah RM122,495,859.55 membabitkan 1,537,130 orang.
“Jumlah terbabit menunjukkan peningkatan seramai 63,565 pembayar atau 4.3 peratus berbanding tahun sebelumnya yang mencatatkan seramai 1,473,565 orang.
“Bagi kutipan zakat fitrah, jumlah keseluruhan yang diperolehi adalah RM10,761,541.82 manakala bagi zakat harta berjumlah RM111,734,317.73.
“Antara jenis zakat harta yang diperolehi termasuklah zakat pendapatan, penggajian, simpanan, perniagaan, emas atau perak, saham, pertanian dan juga ternakan membabitkan seramai 89,785
orang pembayar,” katanya pada sidang akhbar khas Majlis Pengisytiharan Kadar Zakat Fitrah Negeri Sabah di Wisma MUIS hari ini. – KOSMO! ONLINE


Pelajar tidur dalam laci meja di sekolah
Oleh KOSMO!

31 Mac 2022, 5:30 pm
JAKARTA – Sebuah klip video mendapat perhatian netizen di Indonesia apabila memaparkan seorang murid sekolah rendah sedang tidur di dalam laci meja di bilik darjah, lapor laman berita Suara.com.
Video itu dimuat naik menerusi akaun Instagram bernama @penajamterkini_net.
Pembelajaran secara bersemuka kembali berlangsung di beberapa kawasan di Indonesia termasuk di peringkat sekolah rendah, menengah dan universiti.
Menerusi rakaman tersebut, seorang pelajar kelihatan sedang tidur di dalam laci sebuah meja kerana tidak tahan mengantuk. Badannya yang kecil membolehkannya muat di ruang sempit  itu.
Pelajar itu dicari oleh guru dan rakan sekelas sehingga seorang wanita berjaya menemuinya di dalam laci meja. Dia kelihatan tidur dengan begitu nyenyak sambil beralaskan tangannya sebagai pengganti bantal.
Rakan-rakan sekelas berulang kali memanggil namanya, namun pelajar berkenaan terus tertidur.

Video itu kemudian mendapat perhatian netizen di ruangan komen.
“Muat ya,’’ tulis seorang netizen.
“Mesti nanti ibu bapa dia panik ketika habis waktu sekolah, anaknya tidak pulang,’’ komen netizen lain. – Agensi


Isteri lari dari rumah akibat didera, diabai nafkah tidak dikira nusyuz
Oleh KOSMO!

31 Mac 2022, 4:22 pm
PETALING JAYA – Seorang wanita yang keluar atau lari dari rumah tidak dijatuhkan hukum nusyuz sekiranya ia berkaitan dengan keselamatan mahupun kebajikan.
Menjelas perkara itu, Peguam Syarie dan Konsultan Perundangan Islam, Fahmi Ramli berkata, isteri tersebut berhak meninggalkan rumah yang didiami bersama suaminya jika dia menjadi mangsa dera ataupun nafkahnya diabaikan.
Beliau berkata, nusyuz bukan kata-kata yang dilafazkan atau hak suami, malah ia akan diputuskan oleh pihak mahkamah.
“Kalau anda (isteri) keluar rumah pastikan ada sebab, sebagai contoh terancam nyawa, keluar untuk mencari sumber pendapatan bagi rezeki sendiri ataupun suami mengabaikan nafkah isteri.
“Jadi dengan faktor-faktor seperti ini anda tidak boleh disabitkan nusyuz. Kalau dah kena pukul selalu takkan nak stay (hidup bersama) lagi,” ujarnya di Facebook.
Mengulas lanjut, Fahmi berkata, wanita seperti itu perlu keluar dari rumah untuk mendapatkan perlindungan.

“Jika dia (isteri) dipukul dia perlu keluar untuk mendapatkan rawatan dan membuat laporan polis. Begitu juga jika nafkah diabai dia perlu keluar untuk mencari rezeki sendiri.
“Islam tidak pernah menzalami seseorang wanita dengan tidak membenarkannya keluar rumah walaupun pernah dipukul dan tidak pernah diberikan nafkah. – KOSMO! ONLINE


Kuota jemaah haji belum diputuskan – Idris
Oleh MOHD. HUSNI MOHD. NOOR

31 Mac 2022, 4:26 pm
PUTRAJAYA – Tiada sebarang keputusan rasmi berhubung jumlah kuota haji bagi jemaah dari Malaysia yang diputuskan buat ketika ini.
Itu jelas Menteri di Jabatan Perdana Menteri (Hal Ehwal Agama), Datuk Idris Ahmad berhubung perkembangan terkini kuota jemaah bagi musim haji tahun ini.
Idris berkata, beliau difahamkan, belum ada mana-mana negara diberikan kuota haji oleh Kerajaan Arab Saudi buat masa ini.
“Saya mengambil peluang untuk perjelaskan kerunsingan ‘headline’ daripada beberapa petikan akhbar berkenaan tiada penambahan kuota haji.
“Sekali lagi, tiada keputusan rasmi yang dibuat dan ia bukan hanya melibatkan negara kita semata-mata tetapi semua negara yang bakal menghantar jemaah haji,” katanya menerusi hantaran di Facebook hari ini.
Katanya, apa yang boleh beliau sahkan adalah pelaksanaan ibadah haji pada tahun ini akan tetap diteruskan.

Idris berkata, ketika ini, Lembaga Tabung Haji (TH) sentiasa menantikan perkembangan positif daripada Kerajaan Arab Saudi.
“Pastinya saya mengharapkan penambahan kuota daripada sebelum ini, supaya boleh memberi lebih banyak peluang kepada umat Islam di Malaysia menunaikan Rukun Islam itu.
“Ketika lawatan kerja rasmi di Arab Saudi baru-baru ini, jelas memperlihatkan pemulihan yang sedang berlaku selepas fasa pandemik Covid-19.
“Malah, Kerajaan Arab Saudi sedang dan berusaha dengan sangat baik bagi mempersiapkan segala keperluan bagi menyambut jemaah Haji tahun ini,” katanya.
Bagaimanapun, katanya, masih masih banyak lagi operasi di sana tidak beroperasi sepenuhnya, seperti pembukaan hotel dan rumah penginapan, restoran dan tempat makan dan minum.
Jelasnya, mereka yang telah menunaikan umrah, pasti sedar situasi yang sedang berlaku di sana buat masa ini. -KOSMO! ONLINE


Budak lelaki bawa pistol dikesan di Google Maps
Oleh KOSMO!

31 Mac 2022, 4:27 pm
NEGOMBO, Sri Lanka – Seorang budak lelaki sedang memegang pistol dilihat dalam aplikasi pemetaan Google Maps sehingga menarik tumpuan pengguna di laman sosial Reddit, lapor akhbar Daily Star semalam.
Imej yang dimuat naik menerusi akaun @r/googlemapsshenanigans itu memaparkan seorang kanak-kanak itu memakai seluar pendek tanpa baju dan berkaki ayam.
“Anda datang ke kawasan kejiranan yang salah…’’ demikian kapsyen pada imej berkenaan.
Dia dilihat memegang pistol di tangan kirinya. Wajah budak lelaki itu dikaburkan kerana masih di bawah umur.
Gambar itu ditemui menggunakan aplikasi Google Maps di bandar Negombo, Sri Lanka. Ia turut mencetuskan jenaka pengguna-pengguna Reddit.
“Jari kecilnya hampir tidak boleh memegang pemegangnya. Sedih apabila sesetengah orang mempunyai anak dalam keadaan teruk seperti ini,’’ tulis seorang pengguna.

“Jika saya berada di Negombo, saya pasti akan memastikan pintu rumah berkunci,’’ komen pengguna lain.
Bagaimanapun, masih belum dapat dipastikan sama ada senjata itu adalah pistol sebenar atau tidak. – Agensi


UiTM buat laporan polis susulan kes pensyarah bocor
Oleh MOHD YUNUS YAKKUB

31 Mac 2022, 4:37 pm
SHAH ALAM – Universiti Teknologi Mara (UiTM) membuat laporan polis berhubung penularan laporan kronologi dalaman melibatkan isu pensyarahnya yang dikatakan menghina pelajar B40 semasa sesi kuliah dalam talian.
Naib Canselor UiTM, Prof. Datuk Dr. Roziah Mohd. Janor berkata, maklumat tersebut adalah sulit dan tidak sewajarnya dikongsikan kepada orang luar atau tatapan umum.
Katanya, laporan tersebut adalah bertujuan untuk pihaknya melapor secara terperinci apa yang berlaku dan memahamkan pihak yang tidak berada di tempat kejadian.
“Sebenarnya kita ini hidup dalam zaman media sosial, saya faham keadaan itu. Kita ada undang-undang, ada maklumat rahsia (dokumen sulit).
“Kalau kata maklumat rahsia, maknanya orang yang menerima laporan itu, tak kiralah secara dalam talian atau email, sepatutnya hormatlah, tak boleh dikongsikan dengan sesiapa.
“Saya minta buat laporan polis dan ini sudah empat kali UiTM kena termasuk kes sugarbaby sebelum ini. Setiap kali ada isu yang melibatkan tular, saya akan ke balai polis dahulu,” katanya ketika ditemui pemberita selepas majlis penutupan minggu kreativiti pendidikan yang disempurnakan Timbalan Menteri Pengajian Tinggi, Senator Datuk Dr. Ahmad Masrizal Muhammad di Kampus UiTM Puncak Alam di sini hari ini.

Roziah berkata demikian bagi mengulas penularan laporan kronologi tiga helai mengenai kes pensyarah menghina pelajar yang tular di laman sosial Facebook hari ini.
Jelas beliau laporan itu bagi melindungi mahasiswa dan kakitangan UiTM dan diperlukan sekiranya ingin dibawa kepada Suruhanjaya Komunikasi dan Multimedia (SKMM) nanti.
Ketika ditanya sama ada kontroversi mempunyai perancangan jahat bagi menjatuhkan imej UiTM, Roziah tidak menolak kemungkinan tersebut dan lebih kepada mengambil peluang daripada isu yang terjadi ketika ini.
“Saya tak katalah, tetapi kita boleh bersangka begitu (jatuhkan imej UiTM), sebab macam terancam, kebocoran itu saya tidaklah rasa ada dirancangkan, cuma mungkin sikap oportunis.
“Saya lihat betul, kemungkinan perkara ini ada pihak yang merancang, tetapi di luar sana ramai orang yang mahu mengambil kesempatan. Mungkin imej UiTM sedikit tercalar, tetapi pada saya kalau mereka hendak rancang pun, sebagai ketua saya kena berdiri teguh di belakang mahasiswa dan kakitangan,” katanya.
Roziah turut memberitahu, keputusan mengenai tindakan lanjut terhadap pensyarah tersebut dijangka diketahui malam ini selepas Mesyuarat Lembaga Pengarah Universiti (LPU) Khas yang turut melibatkan wakil Kementerian Pengajian Tinggi (KPT).
“Insya-Allah keputusan dijangka dicapai pada malam ini tetapi itu kita akan salurkan kepada kementerian. Apa yang sudah terbocor (laporan kronologi) itulah sebenarnya pilihan yang akan dibentangkan.
“Selain itu, saya juga telah arahkan siasatan dalaman kepada para pelajar (yang menularkan video) dan tindakan akan diambil sekiranya terdapat kesahihan bukti,” katanya. – KOSMO! ONLINE


Tanah runtuh: Empat rumah terjejas, dua rosak teruk
31 Mac 2022, 4:16 pm
AMPANG – Penghuni dua buah kediaman di Lot 18196 Kampung Kemensah, Hulu Klang, dekat sini bertempiaran lari menyelamatkan diri sebaik menyedari berlakunya kejadian tanah runtuh berdekatan kediaman mereka semalam.
Bagaimanapun dalam kejadian sekitar pukul 6.30 petang itu, tiada mangsa yang dilaporkan cedera.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian tanah runtuh itu menyebabkan empat buah rumah terjejas dan dua daripadanya mengalami kerosakan.
“Pihak polis yang bergegas ke lokasi mendapati rumah pertama dihuni enam individu berusia lingkungan lima hingga 41 tahun.
“Rumah kedua pula dihuni dua individu berusia 67 dan 68 tahun manakala dua buah rumah lagi kosong dan tidak berpenghuni,” ujarnya dalam kenyataan hari ini.
Menurutnya, dalam kejadian tersebut, tiada sebarang kemalangan jiwa berlaku kerana penghuni rumah sempat melarikan diri sebelum runtuhan berlaku.

“Kejadian ini melibatkan kehadiran agensi lain iaitu Majlis Perbandaran Ampang Jaya (MPAJ) dan pihak Bomba.
“Justeru itu pihak MPAJ menyediakan dewan untuk menempatkan mangsa yang terjejas, namun mereka tidak mahu tinggal di dewan yang disediakan dengan alasan mahu tinggal di rumah saudara tidak jauh dari lokasi,” katanya.
Jelas beliau, hasil siasatan awal pihak polis, rumah tersebut dibina secara haram berdekatan dengan sungai serta di lereng bukit, kawasan bukit pula telah ditebas untuk aktiviti berkebun dan terdapat beberapa rumah yang dibina di bawah bukit untuk disewakan. – KOSMO! ONLINE


DSA, NATSEC 2022 catat kejayaan besar
Oleh HARRITH HISHAM

31 Mac 2022, 4:13 pm
KUALA LUMPUR – Pameran dan Persidangan Perkhidmatan Pertahanan Asia (DSA) dan Pameran Perkhidmatan Keselamatan (NATSEC) Asia 2022 mencatatkan kejayaan besar selepas melabuhkan tirai hari ini di Pusat Pameran dan Perdagangan Antarabangsa Malaysia (MITEC).
Menterinya, Datuk Seri Hishammuddin Tun Hussein berkata, pameran berskala besar yang pertama kali diadakan selepas pandemik Covid-19 itu adalah satu pencapaian yang membanggakan.
“Diiktiraf sebagai lima pameran terbaik dunia berkaitan keselamatan pertahanan, kami amat bimbang untuk menganjurkan pameran ini dengan jayanya.
“Namun, ia berjalan dengan lancar dengan sokongan pelbagai pihak termasuk usahasama daripada Kementerian Dalam Negeri (KDN) sebagai penganjur bersama,” katanya.
Beliau berkata demikian pada sidang akhbar selepas merasmikan Majlis Penutupan DSA 2022 dan NATSEC 2022 di Pusat Pameran di sini, hari ini.
Hishammuddin berkata, meskipun pameran itu tidak dibuka kepada orang ramai, seramai 33,147 pengunjung daripada 85 negara direkodkan sepanjang empat hari pameran itu berlangsung.

“Ia turut melibatkan 305 delegasi kenamaan serta penyertaan lebih 1,000 syarikat termasuk lebih 20 pavilion antarabangsa.
“Selain menunjukkan peralatan dan berdepan beberapa isu dari segi penyertaan pavilion tertentu, apa yang penting adalah perbincangan dapat dijalankan secara bersemuka,” ujarnya.
Dalam pada itu, Hishammuddin berkata, persediaan perancangan untuk penganjuran DSA dan Natsec Asia seterusnya juga sudah dimulakan dan akan berlangsung pada 6 hingga 9 Mei 2024.
Mengulas berkenaan penganjuran Pameran Udara dan Maritim Antarabangsa Langkawi (LIMA), katanya, pihaknya yakin pameran itu dapat dilaksanakan seperti mana kejayaan DSA 2022 dan NATSEC Asia 2022 hari ini.
“Penganjuran LIMA adalah bergantung kepada kejayaan kita di DSA dan NATSEC Asia 2022 dan jelas dalam tempoh empat hari ini, semua pihak membantu untuk meyakinkan Menteri Pertahanan bahawa kita berjaya dalam pameran ini.
“Ia sekali gus menjadi asas yang kukuh untuk kita mengadakan dan menjayakan penganjuran LIMA pada tahun hadapan,” katanya. KOSMO! ONLINE


Malaysia mahu libatkan Brunei, Thailand dalam perjanjian TCA
Oleh HARRITH HISHAM

31 Mac 2022, 3:34 pm
KUALA LUMPUR – Kementerian Pertahanan (Mindef) berhasrat melibatkan Brunei dan Thailand menerusi Perjanjian Kerjasama Trilateral (TCA) bagi meningkatkan keselamatan perairan Selat Melaka serta laut Sulu dan Sulawesi.
Menterinya, Datuk Seri Hishammuddin Tun Hussein berkata, sudah tiba masa untuk Brunei menyertai TCA dan membentuk perjanjian kuartet antara Malaysia, Indonesia dan Filipina.
“Jika kita tidak berdepan ancaman yang serupa seperti di laut Sulu dan Sulawesi, saya percaya bahawa tidak mungkin kerjasama trilateral bersama Indonesia dan Filipina berjaya seperti hari ini.
“Sekiranya mendapat perkenan daripada Tuanku Sultan Brunei, Sultan Hassanal Bolkiah, kita berharap dapat menjadikan TCA kepada kuartet empat negara demi menjaga keselamatan di Laut Sulu dan Sulawesi,” katanya.
Beliau berkata demikian ketika sedang akhbar selepas merasmikan Majlis Penghargaan dan Pengumuman Pameran dan Persidangan Perkhidmatan Pertahanan Asia (DSA) dan Kebangsaan
Keselamatan (NATSEC) Asia 2024, di sini hari ini.
Hishammuddin berkata, penyertaan Thailand juga penting untuk mengenal pasti ancaman di Selat Melaka dan menjaga keselamatan di perairan tersebut.

“Sudah tentu kami mahu libatkan semua negara, tetapi kita perlu mencari kepentingan bersama, jika tidak, susah untuk kita libatkan empat negara berdaulat untuk bekerjasama rapat.
“Jalan terbaik adalah dengan menangani ‘musuh bersama’, menghadapi cabaran sama dan juga berkongsi aset disebabkan kekangan ekonomi,” jelasnya. – KOSMO! ONLINE


Dioles gincu merah, Nina Smith suka ‘jadi’ perempuan jahat
Oleh MOHD. HAIKAL ISA

31 Mac 2022, 3:58 pm
PETALING JAYA – Baru empat tahun berkecimpung dalam dunia lakonan, pelakon Nina Smith mengakui lebih selesa menjayakan karakter jahat atau antagonis.
Nina atau nama lengkapnya, Amalina Smith, 23, berkata, sehingga sekarang, kebanyakan watak yang ditawarkan kepadanya oleh produksi drama terutamanya adalah yang memerlukan dirinya untuk menjayakan peranan perempuan jahat.
“Semua watak yang saya terima bersifat antagonis, tiada lagi watak baik (setakat ini).
“Entahlah, mungkin sebab saya tinggi daripada semua orang. Selalu di set penggambaran, saya paling tinggi dan bibir saya selalu dioles gincu merah untuk jadi garang.
“Ada juga dapat watak yang bukan antagonis tapi saya rasa macam tak kena pula dengan jiwa saya,” katanya.
Ditanya sama ada dirinya rela untuk hanya terus memainkan peranan karakter jahat atau antagonis, jawab Nina: “Okey, seronok main watak jahat. Terpaksalah sebab mungkin itu tawaran yang datang (ketawa).

“Tapi sekarang ini, kalau boleh saya terima sahaja apa tawaran sama ada antagonis ataupun protogonis. Kalau dah itu yang ada.
“Saya nak terus belajar tapi sebenarnya, watak antagonis lagi susah dan mencabar. Dari satu sudut, kalau saya dah selalu berjaya bawa watak jahat, watak baik mungkin lagi senang tapi susah juga kadang-kadang kerana watak baik nak menangis semua.”
Nina bakal muncul dengan drama terbaharu berjudul bersempena Ramadan berjudul Antara Ikhlas dan Kaca arahan pengarah, Along Kamaludin yang akan disiarkan menerusi saluran Awesome TV.
Drama berkenaan akan menyaksikan Nina sekali lagi diberi tanggungjawab memainkan peranan antagonis di samping barisan pelakon hebat lain seperti Aleza Shadan, Wanna Ali dan Luqman Hafidz. – KOSMO! ONLINE


Pesara rugi RM99,330 ditipu Macau Scam
Oleh ASLIZA MUSA

31 Mac 2022, 4:31 pm
TELUK INTAN – Seorang pesara berputih mata apabila wang simpanan berjumlah RM99,330 lesap selepas ditipu individu yang mendakwa dia terlibat dalam kes pengedaran dadah dan penggubahan wang haram.
Kejadian bermula selepas wanita berusia 64 tahun itu menerima panggilan telefon daripada pihak yang mendakwa dari Ibu Pejabat Polis Daerah (IPD) Putrajaya pada November tahun lalu.
Ketua Polis Daerah Hilir Perak, Asisten Komisioner Ahmad Adnan Basri berkata, pihak tersebut memaklumkan wanita itu terlibat dalam kes jenayah.
“Panggilan kemudian disambungkan ke Bank Negara untuk mangsa membuat laporan berkaitan akaun bank miliknya.
“Pada masa sama, mangsa juga telah diminta mengeluarkan wang di dalam akaun Tabung Haji untuk dipindahkan ke akaun peribadi di Bank Islam,” katanya dalam kenyataannya di sini hari ini.
Mangsa tidak menyedari dia telah menyerahkan maklumat akaun Bank Islam miliknya kepada suspek di mana semua wang dalam akaun itu dipindahkan ke akaun pihak ketiga melalui perbankan internet.

Susulan itu dia membuat laporan polis di Balai Polis Teluk Intan semalam dan siasatan kes tersebut sedang dijalankan mengikut Seksyen 420 Kanun Keseksaan kerana menipu. – KOSMO! ONLINE


Penduduk trauma banjir lumpur, minta lebarkan saiz anak sungai
31 Mac 2022, 3:41 pm
AMPANG – Kejadian banjir lumpur semalam umpama mimpi ngeri buat penduduk sehingga rata-rata mereka trauma dengan kejadian yang disifatkan kali kedua berlaku itu.
Dalam kejadian kira-kira pukul 6 petang semalam, banjir lumpur telah berlaku membabitkan kira-kira 30 kediaman di Jalan Mulia 1/4 dan 1/5, Taman Bukit Mulia, Bukit Antarabangsa, di sini.
Penduduk, Noor hayati Arifin, 61, berkata, kejadian berlaku kurang 30 minit selepas hujan lebat sekitar pukul 5 petang.
“Banjir bersama lumpur sangat laju masuk dalam rumah menyebabkan saya panik dan tidak sempat berbuat apa-apa.
“Kebetulan bomba yang tiba awal di lokasi meminta pasang karpet pada pintu pagar bagi menghalang lebih banyak lumpur masuk, syukurlah dua jam kemudian banjir mulai surut. Namun, meninggalkan lumpur yang banyak,” ujarnya ketika ditemui Kosmo! di lokasi hari ini.
Menurutnya, dia dan dua anak yang tinggal dia kediaman itu sejak enam tahun lalu tidak dapat melelapkan mata kerana khuatir insiden sama berulang lagi pada waktu malam.

“Kejadian ini menyebabkan kami anak-beranak trauma, bimbang kejadian lebih buruk berlaku,” ujarnya yang tinggal di rumah berkenaan sejak enam tahun lalu.
Seorang lagi penduduk, Ilya Syahira Suhaidi, 28, berkata, lumpur paras buku lali yang masuk dalam rumah menyebabkan ahli keluarga terpaksa meminta bantuan rakan-rakan untuk membersihkan rumah.
“Kami terpaksa guna penyembur air bagi membersihkan lumpur, kalau pakai peralatan biasa memang susah nak hilangkan lumpur.
“Akibat kejadian ini, keluarga berdepan kerugian kira-kira lebih RM10,000 apabila banyak peralatan yang rosak, antaranya almari dan kabinet,” ujarnya.
Jelasnya, kejadian kali ini merupakan yang kedua dan paling teruk berbanding kejadian kali pertama pada tahun 2019.
Ahli perniagaan, Roslan Mustafa, 59, menganggap kejadian banjir lumpur itu sebagai musibah dan peringatan Allah kepada penduduk.
“Sebelum ini banjir tak teruk macam ni, namun kali ini sangat teruk meskipun pihak berkuasa sudah memasang penghadang batu di tebing berdekatan aliran anak sungai di belakang kondominium Villaria (hadapan perumahan kami),” ujarnya.
Penduduk yang hanya mahu dikenali sebagai Rosman, 57, pula berharap pihak berkuasa dapat melebarkan saiz anak sungai di belakang kondominium berkenaan bagi membolehkan ia dapat menampung jumlah air yang banyak bila berlakunya hujan lebat. – KOSMO! ONLINE


Sasaran awal Malaysia peroleh 79 pingat Sukan SEA di Hanoi
Oleh ZULKIFLI MANZOR

31 Mac 2022, 3:21 pm
KUALA LUMPUR – Sasaran awal Malaysia adalah memperoleh 31 pingat emas, 19 pingat perak dan 29 pingat gangsa pada Sukan SEA yang akan berlangsung di Hanoi, Vietnam.
Timbalan Menteri Belia dan Sukan, Senator Datuk Seri Ti Lian Ker berkata, sasaran awal ditetapkan bersama Persatuan Sukan Kebangsaan itu berdasarkan perkembangan dan perbandingan prestasi semasa atlet negara.
“Pengukuran prestasi kontinjen negara bagaimanapun tidak boleh bersandarkan kepada pingat dipertandingkan kerana setiap tuan rumah Sukan SEA akan menganjurkan acara sukan yang memberi pulangan pingat terbanyak kepada tuan rumah.
“Sukan dan acara kekuatan Malaysia yang tidak akan dipertandingkan adalah basikal trek, bowling padang, pelayaran, hoki dan skuasy,” katanya pada persidangan Dewan Negara hari ini.
Beliau menjawab soalan tambahan Senator Datuk Mohd Hisamudin Yahaya mengenai jumlah pingat yang disasarkan Malaysia menjelang Sukan SEA Hanoi pada Mei ini.
Terdahulu, Lian Ker menjelaskan, sasaran akhir kontinjen atlet negara bagi merangkul pingat dalam Sukan SEA di Hanoi akan diperhalusi semula menerusi bengkel penetapan sasaran akhir yang dijadualkan pertengahan April ini.

Menurut beliau, bengkel itu melibatkan beberapa pihak berkaitan antaranya Majlis Olimpik Malaysia (MOM), Majlis Sukan Negara (MSN) dan ketua jurulatih serta pengurus sukan.
“Sasaran akhir kontinjen Malaysia di Sukan SEA di Hanoi, Vietnam akan diumumkan secara rasmi oleh Menteri Belia dan Sukan dalam majlis penyerahan Jalur Gemilang pada 25 April nanti,” katanya. – KOSMO! ONLINE


Kelantan boleh tebang 19,500 hektar hutan dalam 5 tahun
Oleh ROSLIZA MOHAMED

31 Mac 2022, 3:05 pm
KOTA BHARU – Kelantan dibenarkan menebang sebanyak 19,500 hektar kawasan Hutan Simpan Kekal (HSK) untuk tempoh lima tahun menerusi Catuan Tebangan Tahunan (CTT) hutan simpan yang telah diluluskan dalam Rancangan Malaysia Ke-12 (RMK-12).
Menteri Besar Kelantan, Datuk Ahmad Yakob berkata, jumlah CTT itu telah ditetapkan selepas mesyuarat Majlis Tanah Negara (MTN) Kali Ke-77 yang bersidang pada September 2020.
“Kelulusan ini melibatkan pembahagian secara tahunan bermula 2021 sehingga 2025 dengan sebanyak 3,900 hektar setahun,” katanya.
Beliau berkata demikian ketika menjawab soalan Saiful Adli Abu Bakar (Pas-Salor) semasa sidang Dewan Undangan Negeri (DUN) Kelantan di Kompleks Kota Darulnaim di sini hari ini.
Ahmad memberitahu, bagi mengekang penebangan hutan secara haram, Jabatan Perhutanan Negeri Kelantan melakukan kaedah pemantauan imej satelit beresolusi tinggi dan terkini (FMRS).
Menurutnya, pemantauan menggunakan dron dan rondaan darat secara berkala di lokasi panas yang berpotensi berlaku pencerobohan.

Tambahnya, aktiviti pertanian di kawasan hutan dibenarkan secara terkawal dan perlu mengikut peraturan ditetapkan supaya tidak berlaku kerosakan terhadap alam sekitar. – KOSMO! ONLINE


Warga asing rasuah polis RM50 didenda RM1,500
Oleh ABDUL RASHID ABDUL RAHMAN

31 Mac 2022, 2:50 pm
KUANTAN – Seorang lelaki warga asing dijatuhkan hukumam denda sebanyak RM1,500 oleh Mahkamah Sesyen Kuantan di sini hari ini kerana didapati bersalah memberikan rasuah berjumlah RM50 kepada seorang anggota polis pada Ahad lalu.
Tertuduh Kalu Sheikh,35, mengaku bersalah selepas pertuduhan dibacakan jurubahasa di hadapan Hakim, Datuk Zamzani Mohd. Zain.
Menurut kertas pertuduhan tertuduh secara rasuah memberi suapan wang tunai berjumlah RM50 kepada Lans Koperal Muhammad Suhaimi Alyas yang bertugas di Ibu Pejabat polis Daerah (IPD) Kuantan di hadapan JS Homestay Bandar Kuantan pada 27 Mac lalu.
Rasuah berkenaan adalah sebagai dorongan untuk tidak mengambil tindakan undang-undang ke atas tertuduh kerana kesalahan di bawah Seksyen 53 (1) Akta Pengangkutan Jalan 1987 iaitu memandu kenderaan dengan lesen tamat tempoh yang boleh dikompaun maksimum RM300.
Tertuduh didakwa mengikut Seksyen 214 Kanun Keseksaan yang jika sabit kesalahan boleh dikenakan hukuman denda atau dipenjarakan atau kedua-duanya sekali.
Pertuduhan dikendalikan Pegawai Pendakwa Suruhanjaya Pencegahan Rasuah Malaysia (SPRM), Kamariah Seman manakala tertuduh tidak diwakili peguam.

Hakim kemudian menetapkan tertuduh dikenakan denda RM1,500 dan jika gagal membayar denda dikenakan hukuman penjara selama dua bulan.
Mahkamah turut menetapkan agar wang tunai berjumlah RM50 dilucut hak kepada hasil negara melalui SPRM.
Tertuduh kemudiannya membayar denda. – KOSMO! ONLINE


[VIDEO] Penghuni terkejut, individu serba putih tabur ‘sesuatu’ depan rumah
Oleh KOSMO!

31 Mac 2022, 3:11 pm
PETALING JAYA – Seorang penghuni berdepan situasi mencemaskan apabila dia melihat seorang individu berpakaian serba putih berada di hadapan rumahnya.
Menerusi perkongsian Ana di Facebook, dia memaklumkan mula menyedari kehadiran individu terbabit sekitar pukul 2.45 pagi tadi kerana terjaga susulan mendengar bunyi enjin kereta.
Menjadi persoalan Ana, individu terbabit dilihat menabur sesuatu di hadapan rumahnya tanpa menyedari perbuatannya itu disedari oleh penghuni rumah.
“Ya Allah, apa yang kau lempar depan rumah aku pagi-pagi buta ini.
“Korang rasa apa yang dicampak ke rumah aku, kaki tangan aku menggeletar terkejut, semoga Allah lindungi aku, anak-anak dan suami dari perbuatan keji manusia,” tulisnya menerusi ruang kapsyen.
Sehubungan itu, perkongsiannya telah menerima pelbagai reaksi daripada orang ramai dan rata-ratanya mula mempersoalkan motif sebenar tindakan individu tersebut.

Ada juga pengguna yang meminta agar Ana segera membuat laporan polis serta menunjukkan rakaman tersebut sebagai bukti.
“Baik cepat buat laporan polis, dah ada video, tunjuk sebagai bukti, risau tujuan individu tersebut tidak baik kepada keluarga awak,” kata seorang pengguna.
Selain itu, seorang pengguna lain turut beranggapan bahawa tindakan itu seolah-olah seperti sihir yang ingin diberikan kepada penghuni rumah.
“Saya rasa macam dia hantar sihir, lebih baik minta mana-mana ustaz datang bantu, zaman sekarang ini, masih ramai orang hati busuk guna cara seperti ini, dah tak tahu dosa pahala,” ujarnya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Premis lupus sisa pepejal secara haram diserbu
Oleh MOHD. HUSNI MOHD. NOOR

31 Mac 2022, 2:59 pm
PUTRAJAYA – Tindakan sebuah premis menjalankan aktiviti pelupusan sisa pepejal secara haram tidak berpanjangan apabila diserbu oleh sepasukan penguat kuasa SWCorp Wilayah Persekutuan dalam serbuan di sebuah premis di Kepong, Kuala Lumpur semalam.
Serbuan yang dilakukan susulan intipan selama 14 hari itu turut berjaya menyita sebuah lori serta menahan pemilik premis berkenaan untuk diambil keterangan bagi membantu siasatan lanjut.
Pengarah SWCorp Wilayah Persekutuan, Ummi Kalthum Shuib berkata, serbuan tersebut disertai Pengarah Bahagian Penguatkuasaan dan Kawal Selia (BPK), Ibu Pejabat SWCorp, Hazahar Hashim serta sembilan pembantu penguat kuasa.
Beliau berkata, premis tersebut dipercayai beroperasi sejak 2020 malah pernah diberi notis untuk membersihkan kawasan itu pada 2021 namun dikesan telah beroperasi semula.
“Penguatkuasaan dan tangkapan akan dibuat di bawah Seksyen 71 (1), Akta Pengurusan Sisa Pepejal Dan Pembersihan Awam 2007 (Akta 672) kerana telah melonggokkan sisa pepejal terkawal dikawasan yang tidak dibenarkan,” katanya dalam kenyataan hari ini.
Jelas beliau, jika sabit kesalahan, pelaku boleh didenda tidak kurang daripada RM10,000 dan tidak melebihi RM100,000 atau boleh dipenjara selama tempoh tidak kurang daripada enam bulan dan tidak melebihi lima tahun atau kedua-duanya.

Ummi Kalthum berkata, hasil semakan pemilik premis tidak mempunyai lesen untuk menguruskan dan mengendalikan kemudahan pengurusan sisa pepejal.
“Kesalahan ini boleh disabitkan dibawah Seksyen 14(1) yang boleh dikenakan denda tidak kurang daripada RM 50,000 dan tidak melebihi RM 100,000 atau boleh dipenjara selama tempoh tidak kurang daripada enam bulan dan tidak melebihi lima tahun atau kedua-duanya,” katanya.
Tambah beliau, SWCorp mengingatkan kepada semua pihak yang ingin melupuskan sisa pepejal supaya mematuhi undang-undang yang ditetapkan dengan melupuskan sisa pepejal terkawal di tapak pelupusan yang ditetapkan.- KOSMO! ONLINE


Kelantan beri air percuma untuk bil bawah RM30 sepanjang Ramadan
Oleh ROSLIZA MOHAMED

31 Mac 2022, 2:55 pm
KOTA BHARU – Kerajaan negeri Kelantan memberikan air percuma kepada semua pengguna Air Kelantan Sdn. Bhd. (AKSB) yang menggunakan perkhidmatan itu dengan bil mereka tidak melebihi RM30 sepanjang Ramadan ini.
Menteri Besar Kelantan, Datuk Ahmad Yakob berkata, tawaran itu melibatkan sebanyak 146,660 akaun pengguna dengan kos sebanyak RM3 juta.
“Mereka yang mempunyai bil air tidak lebih RM30 akan dikecualikan daripada bayaran sepanjang bulan puasa.
“Pengecualian bayaran ini sebagai tanda keprihatinan kerajaan negeri kepada rakyat,” katanya ketika mengumumkan perkara itu dalam sidang Dewan Undangan Negeri (DUN) Kelantan di Kompleks Kota Darulnaim di sini hari ini.
Sebelum ini, Ahli Dewan Undangan Negeri (ADUN) Galas, Mohd. Syahbuddin Hashim meminta kerajaan negeri memberi potongan sebanyak 50 peratus kepada pengguna air di negeri ini.
Mohd. Syahbuddin mengemukakan cadangan tersebut selepas mengambil kira kesusahan dihadapi rakyat kerana perkhidmatan air yang kerap terganggu kebelakangan ini. – KOSMO! ONLINE


Saksi beritahu anak saudara mahu pulang ke Indonesia
Oleh ASLIZA MUSA

31 Mac 2022, 3:27 pm
IPOH – Seorang saksi memberitahu Mahkamah Tinggi hari ini bahawa pembantu rumah yang dikaitkan dengan kes rogol bekas Exco kerajaan negeri, Paul Yong Choo Kiong mahu pulang ke Indonesia kerana mendakwa terdapat ‘orang jahat’ di sini.
Muhammad Rusdi, 51, iaitu bapa saudara wanita itu berkata, perkara tersebut dimaklumkan mangsa ketika dia dan Tina (ibu wanita itu) bertemu di pejabat Kedutaan Besar Republik Indonesia pada 19 September 2019.
Dalam pertemuan tersebut, anak saudaranya menangis sambil memeluk ibunya dan memberitahu mahu pulang.
“Dia menangis beritahu ada orang jahat dan mahu pulang ke Indonesia,” katanya ketika disoal Timbalan Pendakwa Raya, Mohd. Fitri Sadarudin dalam perbicaraan kes rogol Choo Kiong di hadapan Hakim Datuk Abdul Wahab Mohamed di sini hari ini.
Dalam prosiding itu, Mohd. Fitri turut bertanya sama ada anak saudaranya ada memberitahu rahsia seperti yang dinyatakan kepada dia dan Tina ketika pertemuan tersebut, Muhammad Rusdi berkata tiada.
Saksi pembelaaan ketiga dan terakhir itu bagaimanapun setuju dengan cadangan Mohd. Fitri bahawa rahsia itu merujuk kepada hasrat wanita tersebut yang mahu memberitahu dia telah dirogol oleh majikannya.

Pasukan pembelaan menutup kes mereka hari ini selepas memanggil tiga orang saksi termasuk Chooo Kiong dan isterinya, Too Choon Looi, 46.
Hakim Abdul Wahab menetapkan 25 April ini bagi pihak pembelaan memfailkan hujahan bertulis manakala 17 Mei depan pula sebagai tarikh hujahan lisan. – KOSMO! ONLINE


‘Semoga kita bertemu di pintu syurga’
Oleh SAIRUL ZAMRI MISRANI

31 Mac 2022, 3:07 pm
PETALING JAYA – “Dayang bagai hilang kata-kata kerana semuanya berlaku sangat cepat. Semoga kita bertemu di pintu syurga”.
Demikian luahan rasa penyanyi terkenal, Dayang Nurfaizah yang masih terkejut dan sukar mempercayai berita mengenai pemergian penulis lirik dan bekas wartawan terkenal, Rudy Imran hari ini.
“Hari ini Dayang kehilangan seorang lagi insan yang besar jasanya dalam perjalanan seni Dayang.
“Rudy Imran yang biasa Dayang panggil abang Rudy antara orang yang melihat Dayang ‘membesar’ di dalam bidang muzik, bermula dari hubungan antara wartawan dan artis hinggalah abang Rudy (panggilan Rudy) menulis lirik untuk lagu-lagu Dayang.
“Terlalu banyak kebaikan abang Rudy, orang sekeliling sentiasa menyenangi. Dayang bagai hilang kata-kata kerana semuanya berlaku sangat cepat. Dayang akan kenang setiap kenangan indah sepanjang kerjasama kita,” coretnya dalam Instagram.
Pada hantaran sama, pelantun lagu Lelaki Teragung hasil nukilan Allahyarham Rudy atau lebih mesra disapa sebagai Iman Imran memberitahu sedikit ralat kerana tidak sempat merakamkan naskhah terbaru yang ditulisnya.

“Dayang berasa sedikit ralat kerana tak sempat rakamkan lagu yang abang Rudy tuliskan liriknya.
“Andai dapat diulang masa, saya nak merakamkan lebih awal agar abang Rudy dapat mendengarnya. Namun mungkin inilah buah tangan terakhir abang Rudy buat Dayang sebagai memori di hari mendatang.
“Semoga roh Abang Rudy ditempatkan di kalangan insan yang dikasihi Allah. Semoga kita bersua ‘Di Pintu Syurga’,” katanya lagi.
Pagi ini, dunia hiburan tanah air kehilangan sebutir bintang yang sangat berharga apabila Rudy, 47, meninggal dunia di kediamannya di Semenyih selepas lama bertarung dengan penyakit kanser usus sejak beberapa tahun lalu.
Selain berkecimpung dalam dunia kewartawanan, Allahyarham juga merupakan seorang penulis lirik berbakat. Lagu nukilan lirik olehnya, Lelaki Teragung nyanyian Dayang Nurfaizah pernah dinobatkan sebagai juara keseluruhan Anugerah Juara Lagu ke-31, lima tahun lalu.
Antara lagu popular tulisannya yang lain termasuklah Di Pintu Syurga juga dendangan Dayang.
Allahyarham memulakan kerjaya sebagai wartawan bermula 1995 selepas tamat Sijil Pelajaran Malaysia (SPM) dan pernah bekerja di beberapa buah majalah hiburan popular seperti VariaPop, Akhbar Watan, majalah Hai  (Utusan Karya), sebelum kali terakhir menamatkan karier dalam dunia kewartawanan bersama akhbar tabloid arus perdana, Harian Metro.
Ketika masih bekerja, Allahyarham melanjutkan pengajian secara sambilan di Universiti Teknologi Mara (UiTM) dalam bidang komunikasi massa peringkat ijazah. sebelum menyambung pengajian di peringkat sarjana di Universiti Sains Malaysia.
Difahamkan, Allahyarham dalam proses menyiapkan tesis bagi pengajiannya di peringkat Doktor Falsafah (PhD), namun tidak kesampaian. – KOSMO! ONLINE